**אברהם - אבי המאמינים \ ד"ר (יחזקאל) חזי כהן**

**בחירת תרח –**

**הרצאה מספר 2**

התורה מקדימה לבחירה באברהם הצגה של משפחתו. בהרצאה שלפנינו ננסה להבין מיהי משפחתו של אברהם. נכיר את אשתו, אביו ושאר בני המשפחה. ובעיקר ננסה להבין האם זו רק הקדמה טכנית (מעין 'אודות' בפייסבוק) או שהרשימה כוללת טענה דרמטית על בחירת האל במשפחתו של אברהם כולה.

**רשימת נבחרים (פרק יא)**

הרשימה בפרק י"א יא-לב (כן. זה הזמן להציץ בתנ"ך) עוסקת בנבחרים ועל כן היא מונה את צאצאי שם בלבד ומתעלמת מיפת וחם. כלומר היא אינה מדווחת על כל צאצאיו של האב אלא מזכירה בשמו רק את הבן היורש ומדווחת על השאר בלשון כללית ויבשה ולאקונית "ויולד בנים ובנות". לרשימה מקצב קבוע (נסו לקרוא את הרשימה בסגנון ראפ – זה עובד נהדר) הנובע מכך שהיא כוללת רשימת נתונים החוזרים על עצמם כשהשמות והמספרים משתנים:

**ו'פלוני' חי 'כך וכך' שנה,**

**ויולד את 'אלמוני',**

**ויחי 'פלוני' אחרי הולידו את 'אלמוני' 'כך וכך' שנה**

**ויולד בנים ובנות".**

אופן הניסוח מלמד שחייו של האב נחלקים לשתי תקופות: הראשונה - לפני לידת היורש, והשניה – לאחר לידתו, ובכך מובלטת חשיבותו של הבן הממשיך.

מן השוואה לרשימה שבפרק י' ניתן להסיק שאין היורש חייב להיות הבכור. כך למשל ארפכשד יורשו של שם בפרקנו, נזכר שלישי ברשימת בני שם (י' כב).

**רשימת נבחרים (פרק יא) - לעומת רשימת מצאי (פרק י)**

ייחודה של רשימתנו תתעצם לאור הרשימה בפרק י. הרשימה המופיעה בפרק י' מונה את כלל צאצאי נח, והיא נועדה לתאר את כלל האנושות. לעומת זאת, אופיה הסלקטיבי של רשימתנו ניכר בכך שהיא מציינת יורש אחד בכל דור. הרשימה מתמקדת בצאצאי שם בלבד, ומונה בכל דור רק צאצא אחד. כך למשל היא מציינת את פלג בלבד (י"א טז) בניגוד לפרק י' המדווח גם את אחיו יקטן ואף מונה את צאצאיו (כה-ל).

מיקום הרשימות מלמד על מגמתן השונה. עם תום המבול זכו נח ובניו לברכה ולייעוד כאדם הראשון (ט'), ולפיכך הרשימה מפרטת את כלל צאצאי נח. לעומתה, הרשימה ב-י"א מופיעה לאחר פיזור האנושות בעקבות אירועי מגדל בבל (י"א א-ט). היא מקדימה את הבחירה באברהם (י"ב), ועל כן היא סלקטיבית. **נדמה, כי אנו עומדים בפני נקודת מפנה בספר בראשית העובר מתיאור כלל האנושות לבחירה בקבוצה אחת ובפרק הבא לחבל ארץ אחד!**

**רשימה אופטימית (פרק י"א) לעומת רשימה פאסימית (פרק ה')**

רשימת נבחרים מופיעה כבר בפרק ה' והשוואתן תחדד את הפער. במבט ראשון גדול הדמיון ביניהן: לשניהם מבנה קבוע בעל נוסחאות לשון דומות. הן כוללות עשרה דורות ומסתיימות בלידת אדם נבחר. עם זאת ניכר הפער:

|  |  |
| --- | --- |
| **ה' ו-ז**  **ויחי** שת חמש שנים ומאת **שנה**  **ויולד את** אנוש  **ויחי** שת **אחרי הולידו את** אנוש  שבע שנים ושמונה מאות **שנה**  **ויולד בנים ובנות**  ויהי כל ימי שת שתים עשרה שנה  ותשע מאות שנה  וימות | **י"א טז-יז**  **ויחי** עבר ארבע ושלשים **שנה**  **ויולד את** פלג  **ויחי** עבר **אחרי הולידו את** פלג  שלשים שנה וארבע מאות **שנה**  **ויולד בנים ובנות**  ---------------------------------- |

הרשימה בפרק ה' מסתיימת תמיד בסיכום חייו של האדם ונחתמת בתמונת מוות (למשל: "וַיִּהְיוּ כָּל יְמֵי יֶרֶד שְׁתַּיִם וְשִׁשִּׁים שָׁנָה וּתְשַׁע מֵאוֹת שָׁנָה **וַיָּמֹת**" (ה' כ)). בכך היא משדרת הרשימה פסימיות ומטרימה את השמדת האנושות כולה במבול. לעומתה, הרשימה בפרק י"א נחתמה בקביעה אופטימית ובתמונת לידה ושפע (למשל: "וַיְחִי פֶלֶג אַחֲרֵי הוֹלִידוֹ אֶת רְעוּ תֵּשַׁע שָׁנִים וּמָאתַיִם שָׁנָה **וַיּוֹלֶד בָּנִים וּבָנוֹת**" (י"א יט)), ובכך היא מטרימה את הבחירה באברהם המובטח לו שפע ברכות.

**הדור העשירי – שיאה של הרשימה**

רשימתנו כוללת עשרה דורות. המספר עשר מבטא שלימות בכלל (ספרו את האצבעות שעל ידיכם. כמה יצא?), והוא שכיח ברשימות שונות כשהדור העשירי הוא המיוחד שבהם.

כך למשל מסתיימת הרשימה במגילת רות (ד' יח-כב), כשדוד המלך החותם את הרשימה הוא העשירי

**(יח) וְאֵלֶּה תּוֹלְדוֹת פָּרֶץ פֶּרֶץ הוֹלִיד אֶת חֶצְרוֹן:**

**(יט) וְחֶצְרוֹן הוֹלִיד אֶת רָם וְרָם הוֹלִיד אֶת עַמִּינָדָב:**

**(כ) וְעַמִּינָדָב הוֹלִיד אֶת נַחְשׁוֹן וְנַחְשׁוֹן הוֹלִיד אֶת שַׂלְמָה:**

**(כא) וְשַׂלְמוֹן הוֹלִיד אֶת בֹּעַז וּבֹעַז הוֹלִיד אֶת עוֹבֵד:**

**(כב) וְעֹבֵד הוֹלִיד אֶת יִשָׁי וְיִשַׁי הוֹלִיד אֶת דָּוִד:**

חז"ל ספרו ברשימה שלפנינו עשרה דורות עד להופעת אברהם, וכך נוסחו הדברים במסכת אבות ד' ב-ג:

**עשרה דורות מאדם עד נח - להודיע כמה ארך אפים לפניו. שכל הדורות היו מכעיסין ובאין עד שהביא עליהם את מי המבול.**

**עשרה דורות מנח עד אברהם - להודיע כמה ארך אפים לפניו. שכל הדורות היו מכעיסין ובאין עד שבא אברהם וקבל עליו שכר כולם.**

הבה נבדוק את הרשימה, היא היא באמת מייחדת רק את אברהם? האם הוא נולד יחידי בדור העשירי המיוחד?

עיון מדוקדק ברשימה מגלה שבדור העשירי נולדו שלושה! אברהם, נחור והרן – ולא אברהם לבדו. האם יתכן שהרשימה מלמדת שלושת האחים הם שיאה של הרשימה? לדעתי, אכן שלושתם נבחרו, ובעצם הגיבור של הרשימה הוא תרח האבא של השלושה ולא אברהם. הרשימה מכוונת לבחירה בכלל בניו של תרח, ואין לאברהם (בשלב זה) יתרון על פני אחיו.

אני מבקש למנות ראיות לכך ששלושת האחים נבחרו יחד:

1. **פירוט של שלושה בנים -** בניגוד לאופיה של הרשימה עד כה שמנתה תמיד בן ממשיך אחד ויחיד, הרי שהכתוב לא מנה בן ממשיך יחיד לתרח. פירוט הבנים מלמד על בחירה משולשת. בכך היא שונה מן הרשימה שבפרק ה' בה נח הוא הדור העשירי. עצם הצגת שלושת הילדים קרובה לרשימה בפרק י' ובמיוחד לפסוק א "וְאֵלֶּה תּוֹלְדֹת בְּנֵי נֹחַ שֵׁם חָם וָיָפֶת". כזכור, רשימה זו ראתה חשיבות בשלושת בניו של נח מהם הורכבה האנושות.
2. **פריצה של ויטאליות** –קאסוטו (בראשית, עמ' 177-170) העיר שישנה ירידה בכח החיוּת של האנושות מימי שם ועד לימי נחור-אבי תרח. התמעטות הויטאליות ניכרת בגיל הולדת היורש ובגיל המוות. כך למשל שם הוליד את ארפכשד בהיותו בן מאה שנים וחי שש מאות שנים. לעומתו, נחור הוליד את תרח בגיל עשרים ותשע, וחי מאה ארבעים ושמונה. קאסוטו עמד על כך שבניגוד למגמה זו ישנה התעוררות כח החיים בימי תרח המוליד את בניו בגיל שבעים ואילך, ונפטר בהיותו בן מאתיים וחמש שנים.
3. **נישואין** – בניגוד לרשימה עד כה, בתיאור בניו של תרח מפרט הכתוב את שמות נשותיהם.
4. **מעבר משירה לפרוזה** –כפי שהראינו, הרשימה ערוכה כשיר (ראפ, כבר אמרנו?), שיש לו מקצב הכולל רשימת נתונים קבועה, כשהשמות והמספרים מתחלפים. קריאת הרשימה במקצב קבוע מחדדת את שבירתה עם הגעת הקורא לתרח, המתאר בסגנון פרוזה את לידת שלושת בניו, נישואיהם, לידת נכד ומותו של הרן, וכן את ניסיונו לעלות לארץ כנען.
5. **'תולדות'–** המונח 'תולדות' פותח רשימות שושלות במקרא. הרשימות כמו הביטוי מייחדות את המשפחות שהמקרא בחר לפרט את צאצאיהם. ביטוי זה מופיע אחת עשר פעמים במקרא, מהם תשע בספר בראשית. בספר במדבר הוא פותח את רשימת היוחסין של בית הכהונה (במ' ג' א), ובמגילת רות את תולדות בית המלוכה (רות ד' יח). שימוש במונח 'תולדות' ביחס לתרח מלמד שהוא וכל בניו זכו לבחירה אלוהית!

הבחירה בתרח תהיה מובנת יותר בהמשך מחזור סיפורי אברהם:

1. **העליה לכנען** – הקורא לא עמד עדין על טיבה של ארץ ישראל, ולפיכך אינו יכול בשלב זה להעריך באופן חיובי את המסע אליה. בדיעבד, השאיפה לעלות לכנען מסמלת את רום מעלתו של תרח אשר ביקש להגיע אליה, אף כי הדבר לא צלח בידו.
2. **חשיבותו של בית תרח ניכרת בהמשך** – סגולתם של כלל צאצאי תרח ובמיוחד נחור, ניכרת בהמשך בצורות שונות:
   1. **נשותיהם של האבות** באות מבית נחור (אחיו של אברהם): רבקה, רחל ולאה. מבית הרן (אחיו השני של אברהם) תבוא רות המואביה שדוד הוא מצאצאיה.
   2. התורה מונה בפרק כ"ב כ-כד את **רשימת היוחסין של בית נחור**. עצם הפירוט של הרשימה (ואי ההסתפקות באזכור קצר של רבקה) מלמד שהתורה רואה חשיבות לפרט את כלל צאצאי נחור. הרשימה אף כוללת שנים עשר בנים (ורבקה), והיא מקבילה לשנים עשר בני יעקב (ודינה). המספר שנים עשר מבטא שלימות בחירה כפי שעולה מדברי ה' לאברהם ביחס לישמעאל "ולישמעאל שמעתיך הנה ברכתי אתו והפריתי אתו והרביתי אתו במאד מאד שנים עשר נשיאם יוליד" (י"ז כ). לפי שמעון הקשר, ההקבלה ליעקב תואמת גם את החלוקה הפנימית. לנחור שמונה בנים מן הגבירה וארבעה מן הפילגש, בדומה ליעקב לו היו שמונה בנים מן הגבירות (לאה ורחל), וארבעה מן הפילגשות (זלפה ובלהה). ההקבלה המלאה משווה את משפחת נחור למשפחת אברהם ומציגה את שתיהן כמשפחות שלמות.
   3. **לוט אחיינו של אברהם עלה עמו לארץ**, ואם לא היו הדברים משתבשים אזי היה חולק עמו את הארץ המובטחת.

**בחירה מעגלית-מייחדת לעומת בחירה מדירה**

רשימת היוחסין בפרק י"א מונה את הנבחרים משֵׁ֗ם עד לתרח וצאצאיו. בקריאה הקשובה לרשימה ולתיאור המשפחתי העוקב אחריה **וזאת מבלי לדעת את המשך הסיפור**, אין לאברהם יתרון על אחיו האחרים. הדור העשירי, הנבחר, כולל את שלושת בניו של תרח והם הם הנבחרים לעת עתה (למוטרדים – בפסוקים הבאים אברהם כבר יבחר מבין השלושה).

הבנה זו מחייבת הגדרה מחודשת של מונח 'הבחירה' שהוא מרכזי בספר בראשית.

ישנן שתי צורות לבחור מתוך קבוצה רחבה יותר.

הדרך האחת, היא בחירה מדירה שפירושה להצביע על הנבחר ובכך לדחות את שאר חברי הקבוצה. בחירה שכזו רואה רק באפשרות שנבחרה את הרלבנטית, ואילו השאר נדחים. לבחירה שכזו אני קורא '**בחירה מדירה'** - שכן ברגע שנבחר אחד להיות שליח האל, הרי שהשני מודח ומודר מן הבחירה האלוהית.

הדרך השניה, היא בחירת אדם מתוך קבוצה שאינה מבטלת את ייעודה וסגולתה של הקבוצה כולה. אכן הנבחר זוכה לייעוד מיוחד אך אין בכך לבטל את הבחירה הקודמת בכלל חברי הקבוצה. כך למשל בחירת הכהנים אינה מבטלת את מעמדו המיוחד של עם ישראל, אף כי לכהנים יש מעמד דתי מיוחד. לשם ההבהרה נשתמש בדימוי של עוגת חתונה הכוללת מעגלי שכבות הולכים וקטנים. ואף שהחלק העליון של העוגה (שעליו מונחים דמויות של חתן וכלה) הוא הזוכה לתשומת הלב, הרי שכל השכבות הן חלק מן העוגה. ובהשאלה: אמנם שהמעגלים הולכים וקטנים אך אין בכוחו של מעגל אחד לבטל את זה הקודם לו. לבחירה שכזו אבקש לקרוא **'בחירה מעגלית-מייחדת**' ולדעתי, זו הבחירה שמתוארת בספר בראשית.

בתחילה נבראו כל בני האדם, ומתוכם נבחר שם.

מבני שם – נבחרו שלושת בניו של תרח.

מבני תרח יבחר בהמשך אברהם.

מבני אברהם יבחר יצחק.

ומבני יצחק יבחר יעקב.

ועדין גם לאחר הבחירה הזו –

למרות ששם נבחר – תישאר סגולה מיוחדת וצלם אלוהים, לכל בני אנוש (חם ויפת)

ולמרות שאברהם נבחר – יהיה מעמד מיוחד גם לבנית תרח האחרים: נחור והרן

ולמרות שיצחק נבחר – גם ישמעאל יזכה לברכות

ולמרות שיעקב נבחר – גם עשיו יזכה לנחלה מיוחדת.

**לסיכום, מה תפקיד הרשימה?**

מה, אם כן, תפקיד הרשימה ופירוט משפחת תרח? מדוע מדגיש הכתוב את בחירת כלל צאצאי תרח לפני הסיפור הבא העוסק בבחירת אברהם דווקא?

לעניות דעתי, לרשימה שני תפקידים:

הראשון, **להדגיש** **שכלל בני תרח נבחרים**. עובדה זו תבוא בהמשך לידי ביטוי בכך שבנות נחור ינשאו לאבות ויהפכו לארבע האמהות של עם ישראל, ובכך שלוט יחשב כבן מאומץ לאברהם – עד להיפרדות (ומרות המואביה יצא דוד המלך). בהמשך יזכו צאצאיו של לוט בחלק מנחלת אברהם המוגנת מפני כיבושי בני ישראל (דב' ב).

השני, הרשימה והתיאור משמשים מעין **הקדמה ניגודית** לפרק הבא. בעוד שבפרק י"ב אברהם יהיה הנבחר הבלעדי, הרי שבפרק י"א כלל בני תרח נבחרו. המתח שבין המגמות הסותרות יוצר איזון. הבחירה הבלעדית באברהם (י"ב א) אינה מבטלת את הבחירה בכלל בני תרח. רעיון הבחירה אינו מושתת על דחייה מוחלטת של האחר ושלילתו אלא על הגבהת הנבחר, תוך הבנה שיש גם למעגל הרחב מקום וחשיבות, ולו באופן משני.

**מאגר שאלות:**

1. מה מייחד את הרשימה בפרק י"א?
2. אילו רכיבים ברשימה מחזקים את התפיסה שהמדובר ברשימת נבחרים?
3. מה ההבדלים בין הרשימה בפרק י"א לרשימה בפרק י'?
4. מה ההבדלים בין הרשימה בפרק י"א לרשימה בפרק ה'?
5. מה הסיבה להבדלים בין הרשימה בפרק י"א לרשימה בפרק ה'?
6. מה מאפיין בדרך כלל דור עשירי ברשימות?
7. מיהו הדור העשירי, לפי מסכת אבות?
8. מיהו הנבחר בדור העשירי, לפי ההרצאה?
9. מה מייחד את הדור העשירי ברשימת הייחוס שבפרק י"א, על פני שאר הדורות?
10. מה הראיות לבחירה בשלושת בני תרח (סעיפים א-ה)?
11. אילו פרטים בהמשך הסיפור יחזקו תפיסה זו (סעיפים ו-ז)?
12. מהי בחירה 'מעגלית-מייחדת' ומהי בחירה 'מדירה'?
13. איזו שיטת בחירה מאפיינת את ספר בראשית?
14. מה תפקיד הרשימה?
15. לסיכום, מיהו הנבחר על פי פרק י"א?