**אברהם - אבי המאמינים \ ד"ר (יחזקאל) חזי כהן**

**ההתהלכות בארץ המובטחת (י"ב ו-ט)**

**- הרצאה מספר 4**

**ההתהלכות בארץ**

פסוקים ו-ט מתארים את מסעות אברהם בארץ כנען עצמה והם מהווים המשך לפסוקים א-ה שבמרכזם עמדה הבחירה באברהם ועלייתו לכנען. שני הקטעים משלימים זה את זה. בראשון אברהם עלה אל הארץ ובשני - התהלך בארץ. בראשון זכה בברכת זרע "וְאֶעֶשְׂךָ לְגוֹי גָּדוֹל" (ב), ובשני - לברכת הארץ "לְזַרְעֲךָ אֶתֵּן אֶת הָאָרֶץ הַזֹּאת (ז).

עם הגיעו לארץ המשיך אברהם במסעותיו. הכתוב מתאר בלשון מגוונת את היותו בתנועה מתמדת: ויעבור; ויעתק; ויסע... הלוך ונסוע. ההליכה בארץ המוזכרת בחתימת הקטע "הָלוֹךְ וְנָסוֹעַ" (ט) סוגרת מעגל עם פתיחה הפרשה כולה בצו "לֶךְ לְךָ" (א). מה משמעות התופעה? מדוע הסיפור אינו מסתיים בכניסת אברהם לארץ המובטחת ובהתגלות האל?

נראה, כי ההגעה לארץ אינה סיומו של הסיפור אלא תחילתה של מערכה גדולה. אברהם אינו מגיע אל המנוחה והנחלה אלא מתהלך בארץ לאורכה ולרוחבה. אברהם היה רועה צאן (י"ג ב), ולפיכך נווד (ראו: ד' כ). במישור הקיומי התנועה המתמדת סייעה לו להתנהל בארץ המיושבת זה מכבר על ידי הכנעני "וְהַכְּנַעֲנִי אָז בָּאָרֶץ" (י"ב ו). במישור הרוחני תנועתו של אברהם חיזקה את זיקתו לארץ ואפשרה לו לפרסם את ה' (ראו להלן).

**אברהם קורא בשם ה'**

אברהם הקים שני מזבחות והחל לקרוא בשם ה'. אברהם אינו הראשון שקרא בשם ה' שכן זו החלה כבר בדורו של אנוש, בנו של אדם הראשון: "אָז הוּחַל לִקְרֹא בְּשֵׁם ה'" (ד' כו). לא נאמר במפורש שהמזבחות שימשו לקורבנות אף כי הדבר סביר עד מאוד. העדר אזכור ההקרבה מלמד כי הדגש כאן הוא על עצם הקמתן כסוג של מונומנט.

הצירוף 'ק.ר.א+שם' מצוי במקרא בהקשרים שונים, ומשמעותו כאן היא הכרזה על אמונתו ב-ה', כפי שהעיר רמב"ן (בראשית פרק יב ח)

**והנכון שהיה קורא בקול גדול שם לפני המזבח את שם ה', מודיע אותו ואלהותו לבני אדם... היה למוד ללמד ולפרסם האלהות.**

קאסוטו (בראשית, עמ' 224) סבר שלא הקריבו עליהם כלל, בדומה למזבח השבטים בעבר הירדן (יהו' כ"ב). לדבריו, הקמתו שימשה סימן להקדשת הארץ לעבודת האל ומעין כיבוש סמלי של הארץ.

מעיון בסיפורי אברהם עולה כי אברהם היה נווד ושיש לאוהלו שימוש פונקציונאלי אך גם תפקיד דתי. כדרכם של רועי הצאן הנוודים הוא גר באוהל אותו הוא מקים ומפרק לפי הצורך (בראשית ד' כ). אולם בסיפורי אברהם האוהל נזכר גם בהקשר לקריאה בשם ה' (י"ב ח, י"ג ג-ד, יח) ולהתגלות האל (י"ח א ב). ההליכה והתנועה של אברהם בארץ ישראל מהווים, אם כן, ביטוי לכך שהמסע לא הסתיים עם הגיעו לארץ. אברהם לא הגיע אל המנוחה והנחלה אלא החל בעשייה מתמשכת של קריאה בשם ה'.

**המילה 'שם' כמילה מנחה**

המילה 'שם' היא מילה מנחה, כלומר, מילה החוזרת פעמים רבות, ומסיבה את תשומת לבו של הקורא אליה. מן המפורסמות שמעלתו של אברהם ניכרת בשימוש המכוון במונח 'שֵׁם'. בתחילה הוא מבטא את שכרו של אברהם "וַאֲגַדְּלָה שְׁמֶךָ" (ב). אולם בחלקה השני המונח חוזר בהקשר שונה. הוא מופיע בתיאור פועלו למען האל "וַיִּבֶן שָׁם מִזְבֵּחַ לַה' וַיִּקְרָא בְּשֵׁם ה'" (ח). הניגוד ניכר; אברהם אינו שם עצמו במרכז אלא את האל.

אם נעיין ביחידה הספרותית הרחבה נראה שהמונח 'שם' יוצר קשרים מעניינים, המעצימים את אברהם כאיש ערכי. בוני מגדל בבל עשו זאת במטרה לעשות לפרסם את עצמם "הָבָה נִבְנֶה לָּנוּ עִיר וּמִגְדָּל וְרֹאשׁוֹ בַשָּׁמַיִם **וְנַעֲשֶׂה לָּנוּ שֵׁם**" (י"א ד), וכנגדה הפיץ ה' אותם, דבר המפורש בקריאת שם סרקסטי לבבל "עַל כֵּן **קָרָא שְׁמָהּ** בָּבֶל כִּי שָׁם בָּלַל יְקֹוָק שְׂפַת כָּל הָאָרֶץ..." (ט). לאחר מכן מופיעה רשימת הנבחרים המתחילה בבחירת שם בנו של נח "אֵלֶּה **תּוֹלְדֹת שֵׁם**" (י) ונשיאת הנשים הנזכרות בשמן על ידי אברהם ונחור "וַיִּקַּח אַבְרָם וְנָחוֹר לָהֶם נָשִׁים **שֵׁם אֵשֶׁת אַבְרָם שָׂרָי וְשֵׁם אֵשֶׁת נָחוֹר מִלְכָּה**" (כט). לאחר מכן המונח נזכר הבטחת ה' "**וַאֲגַדְּלָה שְׁמֶךָ**" (י"ב ב) ובתיאור מעשיו של אברהם הקורא בשם ה' "**וַיִּקְרָא בְּשֵׁם ה'**" (ח).

**מסעותיו של אברהם בכנען**

**(ו) וַיַּעֲבֹר אַבְרָם בָּאָרֶץ עַד מְקוֹם שְׁכֶם עַד אֵלוֹן מוֹרֶה וְהַכְּנַעֲנִי אָז בָּאָרֶץ:(ז) וַיֵּרָא ה' אֶל אַבְרָם וַיֹּאמֶר לְזַרְעֲךָ אֶתֵּן אֶת הָאָרֶץ הַזֹּאת וַיִּבֶן שָׁם מִזְבֵּחַ לַה' הַנִּרְאֶה אֵלָיו:(ח) וַיַּעְתֵּק מִשָּׁם הָהָרָה מִקֶּדֶם לְבֵית אֵל וַיֵּט אָהֳלֹה בֵּית אֵל מִיָּם וְהָעַי מִקֶּדֶם וַיִּבֶן שָׁם מִזְבֵּחַ לַה' וַיִּקְרָא בְּשֵׁם ה':(ט) וַיִּסַּע אַבְרָם הָלוֹךְ וְנָסוֹעַ הַנֶּגְבָּה:**

על מנת להבין את הפרשיה יש לעמוד על השאלות הבאות:

1. מה באה ללמדנו הקביעה "וְהַכְּנַעֲנִי אָז בָּאָרֶץ" (ו)?
2. מדוע עבר אברהם משכם לבית אל? האם לא ישבו שם כנענים?
3. מדוע השתמש הכתוב לתיאור נסיעתו של אברהם בפועל "ויעתק" שהוא לשון חריגה ושירית, והשימוש בו לתיאור תנועת אדם בספר בראשית חוזר רק פעם אחת (כ"ו כב)?
4. מדוע מדגיש הכתוב את עזיבת המקום הקודם בעת המעבר משכם לבית אל "ויעתק **משם** ההרה" (י"ב, ח)? תבנית לשונית זו חוזרת רק בפרק כ' א בעזיבת אברהם את אלוני ממרא "ויסע משם" (כ', א)? ושם ישנה לכך סיבה מיוחדת.

**ההתגלות בשכם**

במסגרת מסעותיו של אברהם בארץ הגיע עד לשכם, שהיתה עיר חשובה ומרכזית באותם הימים. שכם היתה עיר-מדינה בעלת השפעה רבה באיזור הרי אפרים. היא נזכרת כבר בכתבי המארות המצריים (1800 לפנה"ס לערך) ובתעודות נוספות. חשיבותה ניכרת בכך שטקס הברית של עם ישראל מתנהל בשטחה (יהו' ח' ל-לה), והיא שימשה בהמשך עיר הבירה של שבטי הצפון.

בשכם זוכה אברהם לבשורה כי זו הארץ המובטחת לו. לדברי קאסוטו (בראשית, עמ' 211) ההתגלות בארץ הבחירה גבוהה יותר מן הצו שניתן לו בחרן. שם נאמר רק "ויאמר ה'" (י"ב א) ואילו כאן זוכה אברהם להתגלות במראה "וירא ה' אל אברם". תיאור המקום כפול (שכם, אלון מורה) ובאופן פשוט הראשון כללי והשני ספציפי, כלומר אברהם הגיע אל אלון מורה המצוי באזור שכם. המילה 'מקום' יכולה להיות במשמעות של שטח אדמה ואולי השטח היה מחוץ לעיר. סביר יותר שהמדובר במונח המקביל בערבית ל'מקאם' במשמעות של מתחם קדוש, שבו עץ אלון מוכר ומקודש.

אלון מורה הוא ככל הנראה עץ מקודש מסוג אלון שהיה בשכם. שמו 'מורה' נגזר ככל הנראה מלשון הוראה ויתכן שתחת צִלו פעלו מגידי עתידות שהורו לשואל כיצד עליו לפעול. עץ המזוהה עם מתן הוראה מצאנו בחבקוק ב' יח-יט: "הוֹי אֹמֵר לָעֵץ הָקִיצָה עוּרִי לְאֶבֶן דּוּמָם הוּא יוֹרֶה". שכם היתה ידועה בעציה המקודשים: (למשל: בר' ל"ה ד) ויתכן כי המונח המקביל הוא לאלון מורה הוא "אֵלוֹן מְעוֹנְנִים" (שופ' ט' לז), המשמר מוטיב דומה של שאילה והוראה.

המפרשים כדעת הראשונה (שטח מחוץ לעיר) יפרשו המילה "עד" כהגדרת גבול, כלומר אברהם בא עד שכם אך לא נכנס אליה. לעומתם הסוברים כדעת השניה יסבירו כדעת דוד ילין שהמילה 'עד' בפסוק פירושה אצל (בדומה למילה 'ענְדְ' בערבית), כפי שמצאנו במקומות שונים: (למשל: י"ג יב). אנו נוטים אחר הדעה האחרונה ולפיכך לדעתנו אברהם נכנס אל פאתי שכם ובא אצל האלון המקודש, ודווקא שם מתגלה ה' לאברהם ומורה לו שהארץ הזו מיועדת לזרעו! הניגוד המצלולי מורה-וירא-נראה מבטא את הניגוד שבין אחיזת הכנעניים בארץ בהווה (אלון מורה) למסירתה בעתיד לזרע אברהם כפי שנאמר בהתגלות (וירא). הבטחת ה' מנוגדת למצב הקיים שהרי הכנעני ישב בארץ (ו), ועל כן היא מכוונת לטווח הרחוק "לזרעך אתן את הארץ הזאת" (ז). אברהם מקים לאות תודה מזבח ומציין במקום את תוקפה של ההבטחה. יש לדעת, כי מאות שנים אחר כך, כשיכנסו בני ישראל לארץ עם יהושע הם יקיימו את טקס הברית בקרבת מקום (יהו' ח' ל-לה). מורי ורבי, אביה הכהן לימדני כי התורה בחרה דווקא במקומות מקודשים לכנעניים והפכה אותם למקומות מקודשים לדת ישראל. בכך ביקשה להבהיר שעבודת ה' החליפה את עבודת האלילים שהיתה נפוצה בארץ הקודש.

**המעבר משכם להר בית אל**

לאחר ההתגלות עבר אברהם משכם לבית אל דבר המחייב הבהרה. מדוע עזב אברהם את שכם, אשר בה זכה להבטחה עצומה כל כך? ומדוע עבר לבית אל?

שאלת המעבר תבוא על פתרונה בהשוואת המזבחות:

|  |  |
| --- | --- |
| **שכם**  (ו) וַיַּעֲבֹר אַבְרָם בָּאָרֶץ  ------  ------  **עַד** מְקוֹם שְׁכֶם  **עַד** אֵלוֹן מוֹרֶה  וְהַכְּנַעֲנִי אָז בָּאָרֶץ:  (ז) וַיֵּרָא ה' אֶל אַבְרָם  וַיֹּאמֶר לְזַרְעֲךָ אֶתֵּן אֶת הָאָרֶץ הַזֹּאת  וַיִּבֶן שָׁם מִזְבֵּחַ לַה'  **הַנִּרְאֶה אֵלָיו:** | **הר בית אל**  (ח) וַיַּעְתֵּק **מִשָּׁם**  הָהָרָה מִקֶּדֶם לְבֵית אֵל  וַיֵּט אָהֳלֹה  בֵּית אֵל **מִיָּם**  וְהָעַי **מִקֶּדֶם**  -------  -------  -------  וַיִּבֶן שָׁם מִזְבֵּחַ לַה'  **וַיִּקְרָא בְּשֵׁם ה'** |

בכל אחת מן הסצנות מתאר הכתוב את הקמת המזבח בלשון דומה, אולם תפקידם שונה. המזבח בשכם מוקם לאות תודה על ההבטחה שניתנה "וַיִּבֶן שָׁם מִזְבֵּחַ לַה' **הַנִּרְאֶה אֵלָיו**" (המילים האחרונות הן מבחינה תחבירית תיאור סיבה). לעומת זאת הקמת המזבח בהר בית אל משמשת לפרסום ה' "וַיִּבֶן שָׁם מִזְבֵּחַ לַה' **וַיִּקְרָא בְּשֵׁם ה'**" המילים האחרונות הן מבחינה תחבירית תיאור תכלית). בעוד שבסצנה בשכם ישנה הדדיות (ה' מבטיח ואברהם מודה) הרי שבבית אל אברהם מכוון כלפי שמיא. מכאן יש להסיק שאברהם הודה לה' אך לא נשאר במקום ההבטחה אלא בחר לעבור למקום חדש ולהתחיל בפרסום האל בכנען. **במעשה זה מבהיר הכתוב כי אין אברהם ממוקד בברכה אלא בעבודתו הדתית.** מחזקת את עמדתנו העובדה שאברהם עזב במכוון את אלון מורה היא הפועל ע.ת.ק במשמעות של תנועה והתנתקות. השימוש בפועל חריג זה מדגיש את עזיבת מקום ההתגלות האל והברכה. גם נטיית האוהל מוזכרת רק בהר בית אל ומכאן שהכתוב מבליט את העובדה שבשכם לא נשאר ולו למעט זמן. בהמשך (הרצאה מספר 6) נראה כי המונח 'אוהל' מסמל במחזור סיפורי אברהם את הזיקה שהיתה בינו לאלוהיו.

יתכן כי הסיבה למעבר נעוצה בעובדה שהכנעני ישב בעיר שכם ואברהם לא יכול היה לקרוא בשם ה' בעיר המיושבת. הכניסה לשכם כוללת הלשון 'עד' שפירושו אצל "**עַד** מְקוֹם שְׁכֶם **עַד** אֵלוֹן מוֹרֶה" ומעידה שנכנס לעיר עצמה. לעומת זאת, הוא לא נכנס אל תוככי העיר בית אל אלא פעל מחוצה לה "וַיַּעְתֵּק מִשָּׁם הָהָרָה מִקֶּדֶם לְבֵית אֵל וַיֵּט אָהֳלֹה בֵּית אֵל מִיָּם וְהָעַי מִקֶּדֶם". ככל הנראה, רק בהר הצמוד לעיר יכול היה לייסד דת חדשה מבלי לעורר התנגדות.

הר בית אל לא היה תחנתו הסופית ואברהם נע באופן תמידי עם עדריו על הציר שבין ההר לנגב (ט) – כל זאת על מנת לפרסם את שם ה' בארץ.

**אברהם – ניגוד לבוני מגדל בבל**

מפי מורי, שמעון הקשר, למדתי שתיאור מעשיו של אברהם ב-י"ב ח-ט נועד להציגו כניגוד לבוני מגדל בבל:

|  |  |
| --- | --- |
| אברהם (י"ב, ח) | מגדל בבל (י"א, א-ט) |
| וַיַּעְתֵּק מִשָּׁם **הָהָרָה** | וַיִּמְצְאוּ **בִקְעָה** בְּאֶרֶץ שִׁנְעָר |
| **מִקֶּדֶם**; וְהָעַי **מִקֶּדֶם** | וַיְהִי בְּנָסְעָם **מִקֶּדֶם** |
| **לְבֵית אֵל** | עַל כֵּן קָרָא שְׁמָהּ **בָּבֶל** |
| **וַיֵּט אָהֳלֹה** בֵּית אֵל מִיָּם וְהָעַי מִקֶּדֶם | וַיֹּאמְרוּ הָבָה **נִבְנֶה** לָּנוּ עִיר; אֲשֶׁר **בָּנוּ** |
| **וַיִּבֶן** שָׁם **מִזְבֵּחַ לַה'** | **נִבְנֶה לָּנוּ** עִיר |
| וַיִּקְרָא **בְּשֵׁם ה'** | וְנַעֲשֶׂה **לָּנוּ שֵׁם**; עַל כֵּן קָרָא **שְׁמָהּ** בָּבֶל |
| (ט) **וַיִּסַּע** אַבְרָם הָלוֹךְ **וְנָסוֹעַ** הַנֶּגְבָּה | וַיְהִי **בְּנָסְעָם** מִקֶּדֶם וַיֵּשְׁבוּ שָׁם |

בניגוד לבוני המגדל המבקשים לעשות שם לעצמם ובונים עיר ומגדל - אברהם מעמיד את הקב"ה במרכז חייו. הוא חי באוהל, קורא בשם ה' (ולא בשמו שלו) ובונה לכבודו שני מזבחות. לענ"ד, גם פועלי התנועה מדגישים את ההבדל. בעוד בוני המגדל, השקועים בעצמם מבקשים מקום להתיישב באופן קבע - אברהם מתגורר באוהל, הוא נע ונד ברחבי הארץ וקורא בשם ה'.

**מאגר שאלות:**

1. באיזה אופן משלימים פסוקים ו-ט את פסוקים א-ה?
2. באיזה הקשר מופיע ה'אוהל' בסיפורי אברהם? מה הוא מבטא מבחינה רוחנית?
3. מה תפקיד המזבחות לפי הרמב"ן וקאסוטו?
4. מה המילה המנחה בחטיבה הספרותית? ומה היא מבטאת?
5. עמדו על הניגוד בין הבטחת ה' לאברהם למעשיו של אברהם בארץ.
6. מהו אלון מורה?
7. מדוע בחר האל להתגלות לאברהם דווקא בשכם ומקדשה, לפי אביה הכהן?
8. מה באה המשמעות של הקביעה "וְהַכְּנַעֲנִי אָז בָּאָרֶץ" (ו)?
9. מדוע עבר אברהם משכם להר בית אל?
10. מדוע השתמש הכתוב לתיאור נסיעתו של אברהם בפועל "ויעתק" שהוא לשון חריגה ושירית, והשימוש בו לתיאור תנועת אדם בספר בראשית חוזר רק פעם אחת (כ"ו כב)?
11. מדוע מדגיש הכתוב את עזיבת המקום הקודם בעת המעבר משכם לבית אל "ויעתק **משם** ההרה" (י"ב, ח)?
12. מה ההבדלים בין בוני מגדל בבל לאברהם (י"ב ח), על פי שמעון הקשר?