**אברהם - אבי המאמינים \ ד"ר (יחזקאל) חזי כהן**

**השחתת סדום והצלת לוט (י"ט) -**

**הרצאה מספר 16**

לאחר שבישרו לשרה על לידת יצחק יצאו המלאכים לבדוק האם אנשי סדום חטאו באופן חמור ולהענישם במידה שחטאו. כניסת המלאכים לסדום נענתה בהתנהגות כפולה: לוט ביקש בכל מאודו לארח אותם ואילו אנשי סדום ביקשו לפגוע בהם. הפור נפל, ה' ישחית את סדום אך יציל את לוט ומשפחתו.

**הכנסת האורחים של לוט (א-ג)**

הכנסת האורחים של לוט היא לעילא ולעילא. הוא יושב בשער העיר לעת ערב, ונראה כי ישב שם על מנת לקבל את פני האורחים. משראה אותם הוא קם לקראתם ומבקש לארחם. לוט נוהג מנהג כבוד ומשתחווה אליהם. הוא נוקט לשון כבוד ומכנה את האורחים בכינויי אדנות ואת עצמו בכינויי שירות ועבדות "וַיֹּאמֶר הִנֶּה נָּא **אֲדֹנַי** סוּרוּ נָא אֶל בֵּית **עַבְדְּכֶם**" (ב). הלשון רכה ומכבדת עד מאוד ומנוסחת בלשון בקשה (סורו **נא**). הוא מבטיח שלא יתעכבו "והשכמתם והלכתם לדרככם" (ב). המלאכים מסרבים לו שכן הם באו לבדוק את העיר, אך לוט מתעקש ומפציר בהם מאוד לבוא אל ביתו.

לוט מבטיח מעט ועושה הרבה: הוא מציע רחיצת רגליים ולינה בלבד, אינו מזכיר שתיה ואכילה כלל ומבטיח שהעיכוב יהיה מזערי. בפועל לוט עושה הרבה יותר. הוא עורך להם 'משתה' מונח שנוצר בעקבות השתיה השכיחה במשתה אך כללה אכילה ושתיה ובכמות נכבדת. לוט אף מכין להם מצות. השעה המאוחרת וההפתעה שבבואם לא הותירו לו אפשרות אלא לאפות במהירות מצות – כלומר בצק שלא תפח. כך נהג גדעון במלאך (שופ' ו' יט) וכך גם בעלת האוב בשאול (ש"א כ"ח כד). הפעולות מיוחסות כולן ללוט ומבליטות את מעשיו למען האורחים. עוזי פז טען שאפייה היא פעולה מובהקת של נשים בימי קדם ולפיכך הכנת המצות על ידי לוט עצמו היא מעשה חריג. עוד נדון במשמעות הדבר, ולענייננו כאן נאמר שהדבר מעצים את הכנסת האורחים שלו.

המעיין בסיפור שואל מיד מדוע פירט הכתוב את הכנסת האורחים של לוט? האם לפנינו רקע בלבד לכניסת המלאכים לסדום? כזכור, ה' שלח את מלאכיו לבחון את סדום "ארדה נא ואראה הכצעקתה הבאה אלי עשו כלה ואם לא אדעה" (י"ח כ-כא). נראה, כי ה' בחר לבחון את אנשי העיר ביחסם לחלש, כלומר במידת הכנסת האורחים. העובדה שלוט פעל באופן הראוי מציבה ניגוד גדול בינו לבין אנשי סדום הלוקים ביחס קשה כלפי אורחים. הם יענשו ואילו הוא ינצל.

הדמיון שבין שתי הסצנות של הכנסות האורחים, זו של אברהם (י"ח א-ח) לזו של לוט הוא רב ביותר:

1. שניהם יושבים בפתח האוהל או העיר וככל הנראה ממתינים לאורחים.
2. שניהם פונים מיוזמתם לאורחים ומזמינים אותם.
3. שניהם משתחווים כלפי האורחים לאות כבוד.
4. שניהם מכנים את האורחים בתוארי אדנות ואת עצמם בתוארי שירות ועבדות: אברהם - "וַיֹּאמַר **אֲדֹנָי** אִם נָא מָצָאתִי חֵן בְּעֵינֶיךָ אַל נָא תַעֲבֹר מֵעַל **עַבְדֶּךָ**" (י"ח ג); לוט – "וַיֹּאמֶר הִנֶּה נָּא **אֲדֹנַי** סוּרוּ נָא אֶל בֵּית **עַבְדְּכֶם** " (י"ט ב).
5. שניהם מבטיחים מעט ועושים הרבה.

שניהם מבטיחים לאורחים שהעיכוב יהיה מזערי: אברהם – "וְסַעֲדוּ לִבְּכֶם אַחַר תַּעֲבֹרוּ" (י"ח ה); לוט - "וְהִשְׁכַּמְתֶּם וַהֲלַכְתֶּם לְדַרְכְּכֶם" (י"ט ב).

1. שניהם מעניקים לאורחים הכנסת אורחים יפה ונדיבה.

ההקבלה הרבה מלמדת שהאחיין פועל כדודו בנדיבות ויתכן שהאחיין למד מן הדוד חסד מהו. נדמה, כי בכל סיפור הכנסת האורחים הביאה לשכר. אברהם ושרה זכו לבשורה על הבן ולוט ניצל בזכותה.

**אנשי סדום צובאים על הבית (ד-יא)**

בטרם הלכו המלאכים לישון צבאו אנשי סדום על הבית כשהם מבקשים לפגוע באופן מיני ואלים באורחים. הכתוב מדגיש שכל אנשי סדום השתתפו במעשה הנורא "מִנַּעַר וְעַד זָקֵן, כָּל הָעָם מִקָּצֶה" (ד). תיאור זה יחזור בהמשך "וְאֶת הָאֲנָשִׁים אֲשֶׁר פֶּתַח הַבַּיִת הִכּוּ בַּסַּנְוֵרִים מִקָּטֹן וְעַד גָּדוֹל" (יא), ומהם יש ללמוד שאכן כל בני העיר היו רשעים, ואין אף לא עשרה צדיקים בעיר.

הדרישה להוציא האורחים "אַיֵּה הָאֲנָשִׁים **אֲשֶׁר בָּאוּ אֵלֶיךָ** הַלָּיְלָה הוֹצִיאֵם אֵלֵינוּ וְנֵדְעָה אֹתָם" (ה) מנוסחת באופן ניגודי להכנסת האורחים של לוט "**וַיָּבֹאוּ אֶל בֵּיתוֹ**" (ג) - וכך מובלט חסדו של לוט לעומת רשעתם של הסדומיים.

לוט מנסה להניאם אך ללא הצלחה. הוא מבקש להניא אותם מכוונתם אותה הוא מכנה 'רעה' "וַיֹּאמַר אַל נָא אַחַי **תָּרֵעוּ**" (ז). תחת הדרישה להוציא האורחים, הוא יוצא אליהם בעצמו. לוט סוגר את הדלת על מנת למנוע התפרצות לבית, ופונה אליהם בלשון רכה: הוא מכנה אותם 'אחי' ודבריו מנוסחים כבקשה. על מנת להניא אותם מלפגוע באורחיו הוא מציע תחתם את שתי בנותיו.

ההצעה מנוסחת בהתאם לדרישתם ומוצגת כתחליף הולם:

|  |  |
| --- | --- |
| **דרישת הסדומיים** | **הצעת לוט** |
| וַיֹּאמְרוּ לוֹ אַיֵּה הָאֲנָשִׁים אֲשֶׁר בָּאוּ אֵלֶיךָ הַלָּיְלָה **הוֹצִיאֵם** אֵלֵינוּ  **וְנֵדְעָה** אֹתָם: | (ח) הִנֵּה נָא לִי שְׁתֵּי בָנוֹת  אֲשֶׁר **לֹא יָדְעוּ** אִישׁ  **אוֹצִיאָה** נָּא אֶתְהֶן אֲלֵיכֶם  וַעֲשׂוּ לָהֶן כַּטּוֹב בְּעֵינֵיכֶם |

לוט מנמק את הצעתו "כִּי עַל כֵּן בָּאוּ בְּצֵל קֹרָתִי" – כלומר יש לו חובה להגן על מי שמתארח בביתו. הוא מציע "וַעֲשׂוּ לָהֶן כַּטּוֹב בְּעֵינֵיכֶם" ואף שהלשון מעורפלת ברור מה יהיה גורלן. מעשה מזעזע זה הוא אבסורדי. כיצד יתכן שאב יציע את בנותיו להמון אלים וצמא דם?! נראה, שמידת הכנסת האורחים הגיעה כאן לעיוות הזועק לשמיים: לוט אמנם מכניס אורחים כאברהם אך מושפע בעצמו מן האוירה הסדומית ונוהג בעוולה כלפי בנותיו שלו, וכפי שנראה בהמשך הוא אף יענש על כך כשבנותיו ישכבו אתו בהיותו שיכור.

תגובת אנשי סדום מזלזלת והם מאיימים לפגוע בו. הם מאיימים להרע לו אף יותר מן הפגיעה המתוכננת באורחים (עַתָּה נָרַע לְךָ מֵהֶם – מ"ם היתרון, כלומר יותר מהם), ומפצירים בלוט למסור את אורחיו בידיהם. 'הפצרה' היא מעשה חוזר ונשנה של שכנוע, ועל כן הוספת המילה 'מאוד' - "**וַיִּפְצְרוּ** בָאִישׁ בְּלוֹט **מְאֹד**" - מיותרת ונועדה להעצים את הפעולה. צרוף זה חריג מאוד! הוא נזכר בתחילת הסיפור כשלוט ביקש שוב ושוב מן האורחים שייאותו לבוא אל ביתו "**וַיִּפְצַר** בָּם **מְאֹד**" (י"ט ג). כך נוצר ניגוד חריף בין טוב לבו של לוט לבין אנשי סדום. משניגשו הסדומיים לשבור הדלת ולא נותרה ללוט הברירה אלא לצאת אליהם. לוט סוגר הדלת אחריו. הדלת מהוה הגנה מן הסדומיים אך היא מסמלת את הפער בין החסד המתרחש בבית פנימה לעוול שפשה בחוץ.

**מאורחים בני חסות למלאכים מגוננים (י-יג)**

זהו רגע המהפך בסיפור. הסוד מתגלה. האורחים הם מלאכי אלוהים ולוט חדל להיות המגן והופך להיות זה שמגנים עליו. במובן מסוים האורחים הפכו למארחים והדבר בולט בניסוח "**וַיָּבִיאוּ** אֶת לוֹט **אֲלֵיהֶם הַבָּיְתָה**" אף שזהו ביתו שלו הרי שהם מביאים אותו אל הבית. כזכור בתחילה הוא הביא אותם אל ביתו "**וַיָּבֹאוּ אֶל בֵּיתוֹ**" (ג), ואילו כעת התמונה מתהפכת. כעת הם אלה הסוגרים את הדלת על מנת להגן עליו. זהותם כמלאכים מתגלה שכן הם מכים את אנשי סדום בסוונרים, כלומר בעיוורון זמני.

המלאכים מבקשים להציל את לוט ומתוקף זכותו את כל משפחתו "וַיֹּאמְרוּ הָאֲנָשִׁים אֶל לוֹט עֹד מִי לְךָ פֹה חָתָן וּבָנֶיךָ וּבְנֹתֶיךָ וְכֹל אֲשֶׁר לְךָ בָּעִיר הוֹצֵא מִן הַמָּקוֹם" (יב). המודל לפיו הצדיק מגן על קרובי משפחתו מצוי בסיפור המבול כשבניו (הנשואים) של נח נצלו בזכות צדקתו.

המלאכים מורים לו להוציא את קרוביו מן המקום. השימוש בשורש י.צ.א חוזר אל מעשיו של לוט ומבטא את השכר הערוך על פי הכלל מידה כנגד מידה. עיקרון זה מודגש על ידי השימוש בשורש י.צ.א כמילה מנחה המופיעה תשע פעמים בסיפור:

* אנשי סדום דורשים "**הוֹצִיאֵם** אֵלֵינוּ וְנֵדְעָה אֹתָם" (פסוק ה);
* לוט מנסה למנוע זאת "**וַיֵּצֵא** אֲלֵהֶם לוֹט הַפֶּתְחָה וְהַדֶּלֶת סָגַר אַחֲרָיו" (פסוק ו), תוך שהוא מציע "הִנֵּה נָא לִי שְׁתֵּי בָנוֹת אֲשֶׁר לֹא יָדְעוּ אִישׁ **אוֹצִיאָה** נָּא אֶתְהֶן אֲלֵיכֶם" (פסוק ח).
* שכרו על מעשיו הוא הוצאת לוט ומשפחתו מסדום "וְכֹל אֲשֶׁר לְךָ בָּעִיר **הוֹצֵא** מִן הַמָּקוֹם" (פסוק יב).
* לוט ביקש לעשות כן "**וַיֵּצֵא** לוֹט וַיְדַבֵּר אֶל חֲתָנָיו לֹקְחֵי בְנֹתָיו... וַיֹּאמֶר **קוּמוּ צְּאוּ** מִן הַמָּקוֹם הַזֶּה כִּי מַשְׁחִית ה'..." (פסוק יד), אך הם סרבו להצטרף.
* לבסוף זכה לוט להצלה נסית "**וַיֹּצִאֻהוּ** וַיַּנִּחֻהוּ מִחוּץ לָעִיר" (פסוק טז, יז), וכשהגיע אל צוער יצאה השמש והחורבן החל (כג).

**חורבן לסדום וגאולה ללוט (אך לא לאשתו) (טו-כב)**

המלאכים עושים ככל יכולתם להאיץ בלוט לצאת לדרכו שכן הם אינם יכולים להשמיד את ערי הכיכר עד לצאתו מן האזור. לוט מתמהמה והם מאיצים בו, ואף נענים לבקשתו להציל את צוער, הקטנה שבערי הכיכר, כדי שיוכל לשהות בה.

המלאכים אוחזים בידו ומוציאים אותו מהעיר תוך שהם מתרים בו להזדרז, ומוסיפים הוראה מוזרה במעט שלא להביט לאחור:

וַיְהִי כְהוֹצִיאָם אֹתָם הַחוּצָה וַיֹּאמֶר הִמָּלֵט עַל נַפְשֶׁךָ אַל תַּבִּיט אַחֲרֶיךָ וְאַל תַּעֲמֹד בְּכָל הַכִּכָּר הָהָרָה הִמָּלֵט פֶּן תִּסָּפֶה" (יז). איסור זה הופך למשמעותי ביותר שכן אשת לוט הביטה לאחור ונהפכה לנציב מלח "וַתַּבֵּט אִשְׁתּוֹ מֵאַחֲרָיו וַתְּהִי נְצִיב מֶלַח" (כו). מה משמעות האיסור? ומדוע העונש היה חמור כל כך?

יש שראו בכך בעיה טכנית-פיזית שכן אם יסתובבו הרי שיש חשש שענן הגופרית יפגע בהם (רמב"ן) ואכן כשאשת לוט הסתובבה היא נפגעה, ואין לראות בכך עונש. הרשב"ם הציע שבכך ביקש ה' למנוע את הצער על החתנים והבנות שנותרו בעיר החרבה או שביקש לזרזם בדרך שכן המביט לאחור משתהה. הרד"ק סבר שהיה בכך חוסר אמונה ועל כן נענשה.

הסברים אלה אפשריים אך אין בהם להסביר את עונשה החמור של אשת לוט. לענ"ד, כשאדם מסתובב לאחור בעת פרידה הוא מבטא געגוע וחיבה למקום שאותו הוא עוזב. המלאכים קובעים שרק מי שאין לו כל חיבה לסדום רשאי להינצל ממנה, והנה אשת לוט צעדה עם בעלה אל צוער אך לבה היה עם סדום. לפיכך נענשה שנכללה בחורבן סדום. כזכור, ראינו שרק לוט השתתף בהכנסת האורחים ואף הכין מצות לבדו, פעולה המאפיינת נשים (בשם עוזי פז). נראה כי לוט פעל לבדו ואילו אשתו לא הכניסה האורחים ולא היתה ראויה באמת להצלה.

הסצנה נחתמת בתיאור החורבן שהביא להפיכת המקום ולשריפה גדולה בכל רחבי הכיכר.

**אברהם משקיף (כז-כח)**

אברהם משכים ומבקש לדעת את אשר ארע. יתכן שביקש לדעת אם נמצאו צדיקים במספר הראוי וערי הכיכר ינצלו מחורבן ויתכן שציפה לשובו של אחיינו. כזכור, המלאכים עודדו את לוט לברוח להר "וַיְהִי כְהוֹצִיאָם אֹתָם הַחוּצָה וַיֹּאמֶר הִמָּלֵט עַל נַפְשֶׁךָ אַל תַּבִּיט אַחֲרֶיךָ וְאַל תַּעֲמֹד בְּכָל הַכִּכָּר **הָהָרָה הִמָּלֵט** פֶּן תִּסָּפֶה" (יז). ואולי כוונתם היתה שילך אל אברהם המתגורר על ההר. כזכור, בעת המלחמה שהיתה בעבר (פרק י"ד) עם ארבעת המלכים, הפליטים ברחו להר ואחד מהם הגיע לאברהם "וְהַנִּשְׁאָרִים **הֶרָה נָּסוּ** [...] וַיָּבֹא הַפָּלִיט וַיַּגֵּד לְאַבְרָם הָעִבְרִי" (י"ד י, יג). אך לוט סרב וביקש תמורת זאת לברוח לצוער "וְאָנֹכִי **לֹא אוּכַל לְהִמָּלֵט הָהָרָה** פֶּן תִּדְבָּקַנִי הָרָעָה וָמַתִּי: הִנֵּה נָא הָעִיר הַזֹּאת קְרֹבָה לָנוּס שָׁמָּה וְהִוא מִצְעָר אִמָּלְטָה נָּא שָׁמָּה" (יט-כ). כזכור, לפי הצעתי בהרצאה מס' 7, אברהם המתין לשובו של לוט, ועבר להתגורר באלוני ממרא במקביל למגורי לוט בסדום, משום שמשם יכול היה לסייע לו. לפי זה, משהשקיף אברהם על ערי הכיכר וראה שסדום חרבה ולוט לא שב אליו, חש חופשי להמשיך בנדודיו.

התורה מציינת שאברהם עמד באותו המקום שבו עמד והתווכח יום קודם עם הקב"ה על השמדת סדום "אֶל הַמָּקוֹם אֲשֶׁר עָמַד שָׁם אֶת פְּנֵי ה'". יתכן שבכך הכתוב מזכיר את התנגדותו להחרבת סדום.

**שתי סיבות להצלת לוט**

נדמה שיש בכתובים שתי סיבות להצלתו: הראשונה תלויה בהתנהגותו של לוט; השניה היא בזכות אברהם.

הסיבה הראשונה היא הכנסת האורחים של לוט. בניגוד לאנשי סדום שביקשו להרע לאורחים, לוט הכניסם אל ביתו וביקש להגן עליהם. יתכן כי לוט הפציר בהם שיתארחו אצלו על מנת להגן עליהם משום שידע שאנשי העיר יבקשו להרע להם. כבר ציינו את הדמיון לאברהם בהכנסת האורחים וכן על הניגוד בין לוט לסדומיים. הדמיון לאברהם והניגוד לסדום מחזק את התפיסה שלוט זכה להצלה בגלל מעשיו הטובים.

זוהי הסיבה המרכזית להצלתו ועל כן מתארת התורה לאורך פסוקים רבים את הכנסת האורחים של לוט.

תיאור הצלתו מוסבר ביחס המיוחד של ה' ללוט:

"וַיִּתְמַהְמָהּ וַיַּחֲזִיקוּ הָאֲנָשִׁים בְּיָדוֹ וּבְיַד אִשְׁתּוֹ וּבְיַד שְׁתֵּי בְנֹתָיו

**בְּחֶמְלַת ה' עָלָיו** וַיֹּצִאֻהוּ וַיַּנִּחֻהוּ מִחוּץ לָעִיר" (טז)

הסיבה השניה להצלתו היא זכויותיו של אברהם. כך עולה מן התיאור "וַיִּזְכֹּר אֱלֹהִים אֶת אַבְרָהָם וַיְשַׁלַּח אֶת לוֹט מִתּוֹךְ הַהֲפֵכָה" (כט).

זכירה מביאה בתנ"ך לגאולה: כך אצל נח "וַיִּזְכֹּר אֱלֹהִים אֶת נֹחַ וְאֵת כָּל הַחַיָּה וְאֶת כָּל הַבְּהֵמָה אֲשֶׁר אִתּוֹ בַּתֵּבָה וַיַּעֲבֵר אֱלֹהִים רוּחַ עַל הָאָרֶץ וַיָּשֹׁכּוּ הַמָּיִם" (ח' א); וכך ביחס לשעבוד ישראל במצרים (שמ' ב' כד-ג'). אלא שתמיד ה' זוכר אדם\עם וגואל אותו עצמו. לעומת זאת, במקרה שלפנינו ה' זוכר את אברהם וגואל את... לוט - ומכאן שניצל בזכות דודו.

תם ולא נשלם. לוט ובנותיו ניצלו אך עדין לא נשלם הסיפור, שכן הם ממשיכים בבריחתם...

**שאלות לעיון:**

1. מה מאפיין את הכנסת האורחים של לוט?
2. במה דומה הכנסת האורחים של לוט לזו של אברהם?
3. מהם קווי הניגוד שבין לוט לאנשי סדום בסיפור?
4. מדוע הגיש לוט מצות? ומה הדבר מלמד (עוזי פז)?
5. מדוע תיארה התורה בפרוטרוט את הכנסת האורחים של לוט?
6. נתחו את ניסיונותיו של לוט להניא את הסדומיים מלפגוע באורחים.
7. מה היחס להצעת לוט למסור את בנותיו תחת האורחים? ומה הדבר מלמד עליו?
8. מה המילה המנחה בסיפור? ומהי מבטאת?
9. מדוע היה אסור להסתכל לאחור, לפי הפרשנים? ומה היה חטאה של אשת לוט?
10. מדוע עודדו המלאכים את לוט שיעלה להר? ומה משמעות הסירוב?
11. מדוע ציין הכתוב שאברהם השקיף על סדום?
12. מהן שתי הסיבות להצלת לוט?
13. מה הוכחנו מפסוק טז?
14. מה הוכחנו מפסוק כט?