**אברהם - אבי המאמינים \ ד"ר (יחזקאל) חזי כהן**

**כ"א – לידת יצחק וגירוש ישמעאל**

**- הרצאה מספר 18**

הפרק כולל שתי יחידות העוסקות בבניו של אברהם והיחס אליהם: א-ח - לידת יצחק; ט-כז - גירוש ישמעאל.

השאלה המקדמית היא כיצד להתייחס ליחידה הראשונה (פסוקים א-ח). האם היא עומדת לעצמה או שמא היא מהוה הקדמה ומצג לסיפור הגירוש?

אם אכן סיפור אחד לפנינו - הרי שלידת יצחק הובילה בהכרח לגירוש ישמעאל משום שרק בן אחד יכול לרשת את אברהם. ואכן כך עולה מדברי שרה "כי לא יירש בן האמה הזאת עם בני עם יצחק" (י). תורמת לקריאה זו העובדה שלידת יצחק אינה סיפור עלילתי אלא קובץ פסוקים המסודרים באופן כרונולוגי, ראשיתם בלידה ואחריתם בגמילת יצחק.

כנגד זאת, רוב הפרשנים והחוקרים ראו בקטע זה שני סיפורים נפרדים. אריכות הקטע הראשון כמו גם פירוט האירועים מחזקים את התחושה שהקטע הוא עצמאי. לפי הגישה שיש כאן שני סיפורים נפרדים, הרי שישמעאל לא גורש בגלל לידת יצחק אלא בגלל מעשיו הרעים, כפי שעולה מפסוק ט-י: "וַתֵּרֶא שָׂרָה אֶת בֶּן הָגָר הַמִּצְרִית אֲשֶׁר יָלְדָה לְאַבְרָהָם מְצַחֵק: וַתֹּאמֶר לְאַבְרָהָם גָּרֵשׁ הָאָמָה הַזֹּאת וְאֶת בְּנָהּ". עוד נדון בכך בהמשך.

**פסוקי הלידה**

תיאור פקידת שרה בא בלשון שירה הערוכה בשתי צלעות מקבילות (תקבולת) (א).

|  |  |
| --- | --- |
| (א) וה' פָּקַד אֶת שָׂרָה | כַּאֲשֶׁר אָמָר |
| וַיַּעַשׂ ה' לְשָׂרָה | כַּאֲשֶׁר דִּבֵּר: |

נדמה, כי ניסוח הדברים באמצעות שירה המרוממת את הלב, מבטאת את החריגה שבלידה לעת זיקנה, ואת החגיגיות וההתרגשות שבלידה הפלאית הזו.

וכך העיר הרד"ק (פס' א):

**"ולפי שהיה פלא, שנה הענין ושִלש. ומנהג הכתוב בכפל הענין ושנה המלות. וכן אמר תחלה פקד ואחר כן כאשר דבר".**

הפועל פ.ק.ד עניינו גאולה והוא מופיע בסיפור חנה "כִּי פָקַד ה' אֶת חַנָּה וַתַּהַר וַתֵּלֶד" (ש"א ב' כא). החלפת סדר הרכיבים במשפט והקדמת הנושא לנשוא (וה' פקד) במקום הסדר הרגיל בתנ"ך (ויפקוד ה'), משמשת ניגוד לחתימתו של הסיפור הקודם "כי עצר עצר ה’ בעד כל רחם לבית אבימלך על דבר שרה אשת אברהם" (כ' יח). כך נוצר פער ספרותי בין בית אברהם לבית אבימלך. בעוד שנשות אבימלך פסקו מללדת הרי שבבית אברהם נפקדה העקרה. ובעוד שהסיבה לפגיעה באבימלך היתה "על דבר שרה" הרי שהפקידה בבית אברהם היתה "כאשר דיבר ה'".

כך מייחד ומאדיר הכתוב את אברהם ושרה.

הקטע כולל מספר מוטיבים בולטים:

**לידה פלאית – בניגוד לציפיות**

שרה מתארת את תגובת העולם ללידה באמצעות הצחוק: "צְחֹק עָשָׂה לִי אֱלֹהִים כָּל הַשֹּׁמֵעַ יִצְחַק לִי: וַתֹּאמֶר מִי מִלֵּל לְאַבְרָהָם הֵינִיקָה בָנִים שָׂרָה כִּי יָלַדְתִּי בֵן לִזְקֻנָיו" (ו-ז). השם יצחק זוכה כאן להסבר חדש (צחוק השומעים על הלידה) ומחזיר את הקורא לצחוקו של אברהם (י"ז יז) ולצחוקה של שרה (י"ח יא-יב) כשבישרו להם על הלידה. פעמיים מזכירה התורה שהרך הנולד הוא בן זקונים (ב, ז), ובכך היא מבליטה את הנס.

התורה בחרה במכוון ביטויים שנאמרו בעבר על ידי אברהם ושרה כשפקפקו בבשורה, וזאת על מנת להעצים את הנס:

שרה מתארת את תגובת השומעים "

**צְחֹק** עָשָׂה לִי אֱלֹהִים כָּל הַשֹּׁמֵעַ **יִצְחַק** לִי: וַתֹּאמֶר מִי מִלֵּל לְאַבְרָהָם הֵינִיקָה בָנִים שָׂרָה **כִּי יָלַדְתִּי בֵן לִזְקֻנָיו**" (ז). לשון זו אף רומזת לדבריה בעבר "**ותצחק** שרה בקרבה לאמר אחרי בלתי היתה לי עדנה **ואדני זקן**" (י"ח יב וכן יג).

* גם הערת הכתוב "**למועד** אשר דבר אתו אלהים" (ב) רומזת לדברי המלאך כנגד תגובתה הספקנית של שרה לשמע הבשורה "היפלא מה’ דבר **למועד** אשוב אליך כעת חיה ולשרה בן" (י"ח יד).
* בהקשר דומה נזכר גם גילו של אברהם "**וְאַבְרָהָם בֶּן מְאַת שָׁנָה** בְּהִוָּלֶד לוֹ אֵת יִצְחָק בְּנוֹ" (ה), הרומז לספק שעלה אצלו כששמע את הבשורה "ויפל אברהם על פניו ויצחק ויאמר בלבו **הלבן מאה שנה יולד** ואם שרה הבת תשעים שנה תלד" (י"ז יז).

**מאת ה' היתה זאת היא נפלאת מעיניינו-**

הכתובים חוזרים ומבליטים את ידו של הקב"ה בנס הלידה. ה' נזכר בקטע חמש פעמים, מהם ארבע להבלטת הנס (א-פעמים; ב; ו). הקטע מבקש לייחס המעשה ל-ה' ונוקט לשם כך בלשון מאמתת "כאשר אמר"; "כאשר דיבר"; "אשר דבר". הרמיזות החוזרות ונשנות לסיפורי הבשורה (עליהם עמדנו) מדגישים שהלידה היתה מאת ה'. חילופי שמות האל בקטע (שם ה' ושם אלהים) מלמדים שבלידת יצחק נתקיימו שתי הבשורות זו שניתנה לאברהם (שם אלוהים – פרק י"ז) וזו שניתנה לשרה (שם ה' – פרק י"ח).

אזכור הקב"ה בפסוק ד "כאשר צוה אתו אלהים" הוא מיוחד, שכן אינו מתאר את מעשי ה' אלא את מעשה האדם. אברהם מל את בנו כפי שהורה לו הקב"ה ובכך נוצרת הדדיות בין אברהם לאלוהיו.

**מקומו המרכזי של אברהם**

שרה נפקדת בבן כפי שהבטיח הקב"ה (א). היא מדברת פעמים בקטע ומביעה את הפליאה שבלידת יצחק.

עם זאת הקטע ממוקד באברהם.

**קבוצת פסוקים ראשונה** מתארת את מעשיו: אברהם הוא הנותן שם לילד "ויקרא אברהם את שם בנו" (ג); הוא שמל את בנו "וימל אברהם את יצחק בנו" (ד); והוא העורך משתה לרגל גמילת הילד "ויעש אברהם משתה גדול" (ח).

[בימי קדם היו התינוקות בסכנת חיים עקב בעיות היגיינה ותזונה. כדי לסייע לתינוקות הקפידו להניק את התינוק ככל האפשר ואף נעזרו במיניקות בעת הצורך (שמ' ב' ז). זו הסיבה שחנה סירבה למסור את שמואל למקדש טרם נגמל (ש"א א' כב-כד). על כן יום הגמילה היה אירוע משמח אשר סימל את הישרדותו של הרך הנולד.]

פסוקים אלה הם רגילים במקרא, שכן לעתים קרובות פעולות אלו נעשות על ידי אב המשפחה. גם את ישמעאל מל אברהם ואף נתן לו את שמו.

**קבוצת הפסוקים השניה** מעניינת משום שהיא מייחסת את הלידה והתינוק לאברהם: "ותלד שרה **לאברהם** בן **לזקניו** למועד אשר דבר **אתו** אלהים"; "שם **בנו הנולד לו אשר ילדה לו** שרה יצחק" (ג); "וימל אברהם את יצחק **בנו**" (ד); **"בהולד לו** את **יצחק בנו**" (ה). גם שרה מנסת כך את דבריה "ותאמר מי מלל **לאברהם**... כי ילדתי בן **לזקניו**" (ז).

בסימן טוב בן נולד לאברהם ושרה – ההבטחה התקיימה במלואה!

**לידת יצחק לעומת לידת ישמעאל**

אך טבעי הוא להקביל את תיאור לידת ישמעאל לזה של יצחק:

|  |  |
| --- | --- |
| **ט"ז**  -----  ----- | **כ"א**  **(א) וה’ פקד את שרה כאשר אמר**  **ויעש ה’ לשרה כאשר דבר:** |
| ותלד הגר לאברם בן  -----  ויקרא אברם שם בנו  אשר ילדה הגר ישמעאל: | (ב) **ותהר** ותלד שרה לאברהם בן **לזקניו**  **למועד אשר דבר אתו אלהים:**  (ג) ויקרא אברהם את שם בנו **הנולד לו**  אשר ילדה **לו** שרה יצחק:  **(ד) וימל אברהם את יצחק בנו**  **בן שמנת ימים**  **כאשר צוה אתו אלהים:** |
| (טז) ואברם בן שמנים שנה ושש שנים **בלדת הגר את ישמעאל לאברם**: | (ה) ואברהם בן מאת שנה  **בהולד לו את יצחק בנו**: |

הדמיון הלשוני של הקטעים ניכר ומבליט את ההבדלים:

**הדמיון:**

1. שניהם בניו של אברהם, והוא שנתן להם את שמם.
2. אצל שניהם נזכר גילו של אברהם בעת הלידה.

**הפער בין הבנים:**

1. רק בלידת יצחק נזכר הקב"ה פעמים רבות (א- פעמיים; ב; ד), ובכך ניכרת התערבות ה' למען אברהם ושרה. לעומת זאת בתיאור לידת ישמעאל שם שמים לא נזכר כלל.
2. הממד הנסי שבלידה מובלט בעזרת השם 'יצחק' ואזכור העובדה שהוא 'בן זקונים'. מגמה זו מתעצמת לאור דברי שרה.
3. הזיקה בין אברהם ליצחק חזקה מזו של אברהם לישמעאל. בעוד שאצל ישמעאל נאמר "ויקרא אברם שם בנו אשר ילדה הגר ישמעאל" הרי שאצל יצחק נוספו המילים "הנולד **לו**" ובהמשך "אשר ילדה **לו** שרה" ובעיקר בחתימה: אצל ישמעאל נאמר "בלדת הגר את ישמעאל לאברם" ואילו אצל יצחק - "בְּהִוָּלֶד **לוֹ** אֵת יִצְחָק בְּנוֹ"
4. אזכור ברית המילה יוצר הקבלה לישמעאל, אולם בעוד ישמעאל נימול בגיל בגרות כמקובל במזרח הקדום, הרי שיצחק הוא הנימול האולטימטיבי והכתוב מדגיש שנימול ביום השמיני כפי שנדרש ("כאשר ציוה ה'").

**סיכום ביניים**

לידת יצחק היא אירוע משמח עד מאוד. בת צחוק מתגלגלת בפיהם של השומעים על הפלא שבלידת בן לאברהם ושרה הזקנים. הצחוק מבטא את ההפתעה והפלאיות שבמעשה ה', הפוקד את שרה לעת זקנתה.

\*\*\*

**גירוש ישמעאל (ט-כז)**

סיפור גירוש ישמעאל מעורר מספר שאלות:

1. מה פירוש המילה 'מצחק' (ט)?
2. באיזו טענה גורש ישמעאל? האם יש קשר בין היותו מצחק לבין דרישת שרה לגרשו?

נדמה, כי שתי השאלות קשורות זו בזו:

רוב חכמי ישראל ובראשם ר' עקיבא, שנדרשו לסוגיה זו פירשו את המילה 'מצחק' כשלילית ביותר, ונחלקו האם מדובר בעבודה זרה, גילוי עריות ושפיכות דמים - שלוש העבירות החמורות ביותר:

**"דרש רבי עקיבא: '"ותרא שרה את בן הגר המצרית אשר ילדה לאברהם מצחק" אין צחוק האמור כאן אלא עבודה זרה...**

**רבי אליעזר בנו של ר' יוסי הגלילי אומר: 'אין שחוק האמור כאן אלא גלוי עריות...**

**רבי ישמעאל אומר: 'אין לשון צחוק אלא שפיכות דמים...'"**

**תוספתא מסכת סוטה (ליברמן) פרק ו הלכה ו**

עמדה זו מובאת ברש"י (אם כי הוא הביא גם את דעת ר' שמעון בר יוחאי שתוזכר בהמשך). לפי גישה זו, **ישמעאל לקה בפשע חמור ועל כן ראוי היה שיודח מבית אברהם**! גישה נסמכת על כך שהתורה הקדימה לדרישת שרה לגרשו את העובדה ששרה ראתה אותו מצחק (פסוקים ט-י).

בקרב הפשטנים נפוצה הפרשנות הזו כשהיא מתמקדת בפירוש המילה 'מצחק' כעושה מעשים מיניים בעייתיים (כלפי עצמו או כלפי יצחק). ואכן הפועל צ.ח.ק מופיע בהקשר זה במקומות אחרים. כך למשל טוענת אשת פוטיפר שיוסף ביקש לאנוס אותה (בר' ל"ט יז-יח):

וַתְּדַבֵּר אֵלָיו כַּדְּבָרִים הָאֵלֶּה לֵאמֹר בָּא אֵלַי הָעֶבֶד הָעִבְרִי אֲשֶׁר הֵבֵאתָ לָּנוּ **לְצַחֶק בִּי**: וַיְהִי כַּהֲרִימִי קוֹלִי וָאֶקְרָא וַיַּעֲזֹב בִּגְדוֹ אֶצְלִי וַיָּנָס הַחוּצָה:

לאור מאמרו של פליישמן (יחידה מספר 13) מובן מדוע סולק ישמעאל שכן בס' בראשית פריצות מינית היא סיבה מכריעה להרחקת אדם ואומה ממעגל הבחירה האלוהית.

לעומת חכמים, ר' שמעון בר יוחאי (על אתר) אינו מוכן לקבל שבבית אברהם נעשו חטאים חמורים שכאלה, ומפרש את הפועל 'מצחק' בקונוטציה מתונה עד מאוד.

**"ואני אומר: 'חס ושלום שיהי' בביתו של אותו צדיק ההוא?! כך אפשר למי שנאמ' עליו "כי ידעתיו למען אשר יצוה" וגומר יהא בביתו עבודה זרה וגילוי עריות ושפיכות דמים?!**

**אלא אין צחוק האמור כאן אלא לענין ירושה. שכשנולד אבינו יצחק לאברהם אבינו היו הכל שמחין ואומרין נולד בן לאברהם נולד בן לאברהם נוחל את העולם ונוטל שני חלקים, והיה ישמעאל מצחק בדעתו ואומר 'אל תהו שוטים! אל תהו שוטים! אני בכור ואני נוטל שני חלקין! שמתשובת הדבר אתה למד "כי לא יירש בן האמה".'**

לפי ר' שמעון בר יוחאי יש כאן מאבק ירושה. ישמעאל גיחך בקול רם (וזה פירוש הפועל 'מצחק') על בחירת יצחק הצעיר, וטען שהוא ירש את אברהם משום שהוא הבן הבכור.

תמיכה לשיטתו היא העובדה ששרה לא הזכיר את הצחוק כשדרשה לגרשו, ואף ניסחה את הדרישה כרצון לסלק את הגר וישמעאל גם יחד מירושה משותפת: "וַתֹּאמֶר לְאַבְרָהָם גָּרֵשׁ הָאָמָה הַזֹּאת וְאֶת בְּנָהּ כִּי לֹא יִירַשׁ בֶּן הָאָמָה הַזֹּאת עִם בְּנִי עִם יִצְחָק" (י). הסיבה היא ענייני ירושה ולא התנהגות שלילית.

גישה זו מתחזקת לאור חשיפת חוקי המזרח הקדום העוסקים בענין ירושת בני הפילגש ובני הגבירה. וכך נקבע בחוקי חמורבי 171-170:

170 – איש כי תלד לו אשת-נעוריו בנים, ואמתו (אף היא) בנים ילדה לו; **(אם) יקרא האב (בעודו) בחייו לבנים שהאמה ילדה לו "בנַי" (ו)ימנה אותם עם בני אשת-הנעורים** – לאחר שהאב לגורלו ילך, **בני אשת-הנעורים ובני האמה ברכוש בית האב שווה בשווה יחלוקו;** בכור(ו) בן אשת הנעורים (יהיה), ובחר חלק(ו) (ראשונה) לקח.

171 – אולם **אם לא יקרא האב (בעודו) בחייו לבנים שהאמה ילדו לו "בנַי"** – לאחר שהאב לגורל(ו) יילך, **בני האמה יחד עם בני אשת-הנעורים ברכוש בית האב** **לא יחלוקו**; דרור יקרא לאמה ולבניה; בני אשת-הנעורים את בני האמה לעבדות תבוע לא יתבעו. אשת-הנעורים את נדונייתה ומתנת נישואי(ה) אשר בעלה נתן לה ויכתוב לה בשטר, תיקח וישבה בבית (=מושב) בעלה; כל עוד תחיה, את (רכושה-מתנותיה) תאכל. (אך) בכסף (את הרכוש) נתון לא תיתן; נחלתה (=ירושתה) לבניה היא.

מן החוקים עולה, שאם אברהם היה מכריז שישמעאל הוא בנו (והרי כך הוא ראה אותו – ראו בהמשך) - אזי אכן ישמעאל היה יורש יחד עם יצחק. ולעומת זאת, אם אברהם לא יאמץ את ישמעאל (ולכן שרה דרשה שיגרש אותו) – אזי הוא יזכה לחופש אך לא ירש את האדון, כלומר את אברהם.

בהתאם לתפיסה שסיבת הגירוש היא ענייני ירושה, יש מפרשני הפשט שראו במעשה ישמעאל דבר שולי ופירשו את הפועל 'מצחק' במשמעות של משתעשע ועושה מעשה שובבות (רשב"ם; ראב"ע) או שישמעאל לעג ליצחק (רד"ק; רמב"ן) - ותו לא.

**תגובת אברהם ובעקבות זאת התערבות ה'**

אברהם התנגד לגירושו של ישמעאל בנו והמשיך לראות בו כזה גם לאחר ששמע על חטאיו "וַיֵּרַע הַדָּבָר מְאֹד בְּעֵינֵי אַבְרָהָם עַל אוֹדֹת **בְּנוֹ**" (כ"א יא), ורק התערבות ה' לטובת דרישתה של שרה (יב) וגרמה לו לשלח את ישמעאל. יש לשים לב שלא מעשיו של ישמעאל הם שהיו רעים בעיניו אלא הבקשה לגרשו, וראיה לדבר השימוש החוזר בלשון זו בדברי ה' "וַיֹּאמֶר אֱלֹהִים אֶל אַבְרָהָם **אַל יֵרַע בְּעֵינֶיךָ עַל הַנַּעַר** וְעַל אֲמָתֶךָ, כֹּל אֲשֶׁר תֹּאמַר אֵלֶיךָ שָׂרָה שְׁמַע בְּקֹלָהּ כִּי בְיִצְחָק יִקָּרֵא לְךָ זָרַע" (כ"א יב), המכוונים רק להיבט זה.

כפי שכבר ראינו לאורך הקורס, אברהם רואה בישמעאל בנו ואינו מוכן לפגוע במעמדו. זו הסיבה שביקש בעבר להסתפק בישמעאל ולהימנע מללדת בן נוסף משרה "וַיֹּאמֶר אַבְרָהָם אֶל הָאֱלֹהִים לוּ יִשְׁמָעֵאל יִחְיֶה לְפָנֶיךָ" (י"ז יח) (הרצאה מספר 12). עמדתו זו נובעת ההתנגדות לתפיסת הבחירה המבכרת את אחד הבנים על פני אחיו. זו הסיבה שאברהם המתין ללוט שנים רבות, שכן קיווה שלצד לידת ישמעאל יצטרף גם לוט וישוב לביתו (הרצאה מספר 7).

בעקבות זאת, מתערב האל ומורה לאברהם להישמע לשרה: "וַיֹּאמֶר אֱלֹהִים אֶל אַבְרָהָם אַל יֵרַע בְּעֵינֶיךָ עַל הַנַּעַר וְעַל אֲמָתֶךָ כֹּל אֲשֶׁר תֹּאמַר אֵלֶיךָ שָׂרָה שְׁמַע בְּקֹלָהּ כִּי בְיִצְחָק יִקָּרֵא לְךָ זָרַע: וְגַם אֶת בֶּן הָאָמָה לְגוֹי אֲשִׂימֶנּוּ כִּי זַרְעֲךָ הוּא:" (יב-יג).

הקב"ה, אם כן, תומך בדרישת שרה לשלח את ישמעאל אך מקפיד להבטיח לאברהם שהוא מחויב לברכות שהבטיח להרעיף על ישמעאל.

בעקבות הוראת האל, אברהם משלח את ישמעאל והגר – אך בכך נעסוק בהרצאה הבאה.

**נקודות מבט שונות בסיפור**

כאן המקום להציג את דבריה היפים של המורה נחמה ליבוביץ ('כיצד לקרוא פרק בתנ"ך', **הגות במקרא**, ת"א 1974, עמ' 136). לדבריה, ישמעאל אינו נזכר בשמו בסיפור, אלא בכינויים שונים. לדעתה, כל דמות מסתכלת על ישמעאל באופן שונה, והדבר בא לידי ביטוי בכינויים השונים שניתנים לו:

* בעיני שרה – הוא בן הגר האמה המצרית.

(ט) וַתֵּרֶא שָׂרָה אֶת **בֶּן הָגָר הַמִּצְרִית** ... (י) וַתֹּאמֶר לְאַבְרָהָם **גָּרֵשׁ הָאָמָה הַזֹּאת וְאֶת בְּנָהּ** כִּי לֹא יִירַשׁ **בֶּן הָאָמָה הַזֹּאת** עִם בְּנִי עִם יִצְחָק:

* בעיני אברהם – הוא 'בנו'

(יא) וַיֵּרַע הַדָּבָר מְאֹד בְּעֵינֵי אַבְרָהָם עַל אוֹדֹת **בְּנוֹ**:

* בעיני ה' – הוא מכונה 'נער' אך גם 'בן האמה'

(יב) וַיֹּאמֶר אֱלֹהִים אֶל אַבְרָהָם **אַל יֵרַע בְּעֵינֶיךָ עַל הַנַּעַר** ... (יג) וְגַם אֶת **בֶּן הָאָמָה** לְגוֹי אֲשִׂימֶנּוּ כִּי זַרְעֲךָ הוּא:

* בעיני המספר – הוא מכונה 'ילד' ו'נער'

(יד) וַיַּשְׁכֵּם אַבְרָהָם בַּבֹּקֶר וַיִּקַּח לֶחֶם וְחֵמַת מַיִם וַיִּתֵּן אֶל הָגָר שָׂם עַל שִׁכְמָהּ **וְאֶת הַיֶּלֶד** וַיְשַׁלְּחֶהָ וַתֵּלֶךְ וַתֵּתַע בְּמִדְבַּר בְּאֵר שָׁבַע:

(יז) וַיִּשְׁמַע אֱלֹהִים אֶת קוֹל **הַנַּעַר** וַיִּקְרָא מַלְאַךְ אֱלֹהִים אֶל הָגָר מִן הַשָּׁמַיִם וַיֹּאמֶר לָהּ מַה לָּךְ הָגָר אַל תִּירְאִי כִּי שָׁמַע אֱלֹהִים אֶל קוֹל **הַנַּעַר** בַּאֲשֶׁר הוּא שָׁם:

התרשים הבא יבהיר את הדברים:

בעיני ה' :

נער וגם בן האמה

**ישמעאל**

בעיני שרה:

בן האמה המצרית הגר

בעיני אברהם: בנו

בעיני המספר: ילד ונער

**סיכום**

שני סיפורים לפנינו ואולי סיפור אחד. שתי תמונות מנוגדות המשלימות האחת את רעותה. בראשונה לידת יצחק המהולה בצחוק, והשניה גירוש ישמעאל המהול בבכי. האחד נולד והופך ליורשו של אברהם והשני משולח מביתו.

כך הולכת ומתבררת התמונה –לאברהם שני בנים האהובים עליו וזוכים לברכת האל, אך רק יצחק יהיה יורשו של אברהם ויוותר בביתו.

**מאגר שאלות:**

1. מדוע גורש ישמעאל לפי הגישה שיש כאן שני סיפורים ולפי הגישה שלפנינו סיפור אחד? מה הראיה לכל שיטה?
2. מדוע מנוסח פסוק א בלשון שירה?
3. מה היחס בין פתיחת הסיפור לחתימת הסיפור הקודם?
4. מה מבטא הצחוק בקטע?
5. אילו ביטויים, שנזכרו בסיפורים קודמים, חוזרים כאן? ומה משמעות החזרה?
6. עמדו על אזכוריו המרובים של ה' בקטע. מה תפקידם? מה המיוחד באזכור האל בפסוק ד?
7. באיזה אופן מתמקד הקטע באברהם?
8. השוו את לידת יצחק ללידת ישמעאל. מה דומה ומה שונה? מה משמעות ההבדלים?
9. עמדו על המחלוקת בפירוש הפועל 'מצחק' (חכמים ור' עקיבא כנגד רשב"י)?
10. מה הראיה לכך שהפועל 'מצחק' פירושו מעשה מיני לא ראוי? ומדוע גורש ישמעאל בשל כך (פליישמן)?
11. כיצד הסבירו רשב"י והפרשנים שנקטו בדרך זו את הפועל 'מצחק'?
12. מה הראיה לטענתם מדברי שרה?
13. מה הטריד את אברהם? ומה הראיה לכך?
14. מה עמדתו של האל בסיפור?
15. לפי נחמה, כיצד התייחסה כל דמות בסיפור לישמעאל? ומה משמעות הדבר?