**אברהם - אבי המאמינים \ ד"ר (יחזקאל) חזי כהן**

**מות אברהם וירושת יצחק (כ"ה)**

**הרצאה מספר 24**

**מבוא**

פרק כ"ה מורכב ממספר יחידות: לידת בני הפילגשים ושילוחם (א-ו); מותו של אברהם וקבורתו (ז-יא); תולדות ישמעאל (יב-יח); ותולדות יצחק (יט- ואילך). זהו פרק החתימה של מחזור סיפורי אברהם הנחתם במותו וקבורתו. חלקו האחרון – תולדות יצחק – הוא כבר שייך ליחידה הבאה. פרק זה משתלב במגמה של הפרקים האחרונים העוסקים בחילופי הדורות עם מות שרה (פרק כ"ג) ומציאת כלה ליצחק (פרק כ"ד).

**נושא היחידה: יצחק הוא יורשו של אברהם**

שני החלקים הראשונים עוסקים בעניינים שונים: א-ו – לידת בני הפילגשים ושילוחם; ז-יא – קבורת אברהם. לכאורה אין קשר ביניהם, אך נראה כי הזיקה בין הקטעים היא הגדרת יצחק כיורשו הבלעדי של אברהם. ביחידה הראשונה מבהיר הכתוב שבני הפילגשים לא ירשו את אברהם לעומת יצחק: "ויתן אברהם את כל אשר לו ליצחק: ולבני הפילגשים אשר לאברהם נתן אברהם מתנת וישלחם מעל יצחק בנו בעודנו חי קדמה אל ארץ קדם" (ה-ו); ובשניה - מבהיר הכתוב שלמרות השתתפות ישמעאל בקבורת אביו - הרי שיצחק הוא הוא היורש של אברהם: "ויהי אחרי מות אברהם ויברך אלהים את יצחק בנו וישב יצחק עם באר לחי ראי" (יא). נראה, כי בסיום מחזור סיפורי אברהם יש צורך להבהיר באופן חד משמעי שיצחק הוא יורשו הבלעדי של אברהם.

**מתנות וירושה - בני הפילגשים לעומת יצחק (א-ו)**

הפרשנים והחוקרים דנו בשאלה מתי נולדו לאברהם עוד שישה בנים? ומתי שילחם מעל פניו?

יש שסברו ש"**יש סדר למקרא**", כלומר התורה ערוכה בסדר כרונולוגי, ולפיכך לקיחת קטורה ארעה לאחר מות שרה שצוין בפרק כ"ג. לפי זה, לעת זקנתו בהיותו בן 137 שנים, נשא את קטורה והפילגשות ונולדו לו ילדים נוספים.

לעומתם, היו שטענו ש"**אין מוקדם ומאוחר בתורה**" והסיפור ארע עוד לפני מות שרה. כלומר, במקביל לנישואיו לשרה ולקיחת הגר, לקח אברהם את קטורה ופילגשות נוספות ונולדו לו עוד שישה בנים.

קשה לקבל את העמדה הראשונה, שכן אם נולדו לאברהם שישה ילדים לאחר גיל מאה ושלושים ושבע – כיצד זה שהתורה לא מתארת אירוע נסי ויוצא דופן זה שכל השומע יצחק לו?! סביר יותר שלאורך השנים נולדו לו בני הפילגשים אך סיפורם נדחה לחתימת מחזור סיפורי אברהם, שכן מעמדם היה משני לעומת יצחק וישמעאל והם לא היוו גורם חשוב שיש לספר עליו. חשיבותם כאן היא משום שהנושא של הפרק הוא ירושת יצחק ולפיכך חשוב להבליט את הפער שבין מעמדם של בני הפילגשים לזה של יצחק. בעוד שאת בני הפלגשים ובכלל זה בני קטורה שילח הרי שליצחק נתן את "כל אשר לו". ההדגשה שאברהם שילח אברהם אותם "מעל יצחק בנו" (ו) מלמדת שהמוקד הוא ירושת יצחק.

לחתימה מבנה מעטפת:

(ה) ויתן אברהם את כל אשר לו **ליצחק**:

(ו) **ולבני הפילגשים** אשר לאברהם נתן אברהם מתנת

וישלחם מעל **יצחק בנו** בעודנו חי קדמה אל ארץ קדם:

בעזרת המבנה מועצם הניגוד בין אלה ששולחו בליווי מתנות לבן שנשאר לרשת את אביו.

כפי שהראתי לגבי ישמעאל (הרצאה מספר 18), שילוח בני הפלגשים על ידי אברהם מבטל את האפשרות שיירשו עם יצחק. גישה זו מתחזקת לאור חשיפת חוקי המזרח הקדום העוסקים בענין ירושת בני הפילגש ובני הגבירה. וכך נקבע בחוקי חמורבי 171-170:

170 – איש כי תלד לו אשת-נעוריו בנים, ואמתו (אף היא) בנים ילדה לו; **(אם) יקרא האב (בעודו) בחייו לבנים שהאמה ילדה לו "בנַי" (ו)ימנה אותם עם בני אשת-הנעורים** – לאחר שהאב לגורלו ילך, **בני אשת-הנעורים ובני האמה ברכוש בית האב שווה בשווה יחלוקו;** בכור(ו) בן אשת הנעורים (יהיה), ובחר חלק(ו) (ראשונה) לקח.

171 – אולם **אם לא יקרא האב (בעודו) בחייו לבנים שהאמה ילדו לו "בנַי"** – לאחר שהאב לגורל(ו) יילך, **בני האמה יחד עם בני אשת-הנעורים ברכוש בית האב** **לא יחלוקו**; דרור יקרא לאמה ולבניה; בני אשת-הנעורים את בני האמה לעבדות תבוע לא יתבעו. אשת-הנעורים את נדונייתה ומתנת נישואי(ה) אשר בעלה נתן לה ויכתוב לה בשטר, תיקח וישבה בבית (=מושב) בעלה; כל עוד תחיה, את (רכושה-מתנותיה) תאכל. (אך) בכסף (את הרכוש) נתון לא תיתן; נחלתה (=ירושתה) לבניה היא.

מן החוקים עולה, שאם אברהם היה מכריז שישמעאל הוא בנו (והרי כך הוא ראה אותו – כפי שהראתה נחמה לבוביץ בהרצאה מספר 18) - אזי אכן ישמעאל היה יורש יחד עם יצחק. ולעומת זאת, אם האב לא יאמץ את ישמעאל (ולכן שרה דרשה שיגרש אותו) – אזי ישמעאל יזכה לחופש אך לא ירש את האדון, כלומר את אברהם.

נוהג זה, שהאב בוחר יורש ואת השאר משלח, מוכר אצל המלכים רחבעם ויהושפט אשר לאחר שקבעו איזה בן ירש אותם, הם העניקו מתנות לשאר הבנים ושלחו אותם:

יהושפט (דברי הימים ב כ"א)

(א) וַיִּשְׁכַּב יְהוֹשָׁפָט עִם אֲבֹתָיו וַיִּקָּבֵר עִם אֲבֹתָיו בְּעִיר דָּוִיד וַיִּמְלֹךְ יְהוֹרָם בְּנוֹ תַּחְתָּיו:(ב) וְלוֹ אַחִים בְּנֵי יְהוֹשָׁפָט עֲזַרְיָה וִיחִיאֵל וּזְכַרְיָהוּ וַעֲזַרְיָהוּ וּמִיכָאֵל וּשְׁפַטְיָהוּ כָּל אֵלֶּה בְּנֵי יְהוֹשָׁפָט מֶלֶךְ יִשְׂרָאֵל:(ג) וַיִּתֵּן לָהֶם אֲבִיהֶם מַתָּנוֹת רַבּוֹת לְכֶסֶף וּלְזָהָב וּלְמִגְדָּנוֹת עִם עָרֵי מְצֻרוֹת בִּיהוּדָה וְאֶת הַמַּמְלָכָה נָתַן לִיהוֹרָם כִּי הוּא הַבְּכוֹר:

רחבעם – (דברי הימים ב י"א)

(כא) וַיֶּאֱהַב רְחַבְעָם אֶת מַעֲכָה בַת אַבְשָׁלוֹם מִכָּל נָשָׁיו וּפִילַגְשָׁיו כִּי נָשִׁים שְׁמוֹנֶה עֶשְׂרֵה נָשָׂא וּפִילַגְשִׁים שִׁשִּׁים וַיּוֹלֶד עֶשְׂרִים וּשְׁמוֹנָה בָּנִים וְשִׁשִּׁים בָּנוֹת:(כב) וַיַּעֲמֵד לָרֹאשׁ רְחַבְעָם אֶת אֲבִיָּה בֶן מַעֲכָה לְנָגִיד בְּאֶחָיו כִּי לְהַמְלִיכוֹ:(כג) וַיָּבֶן וַיִּפְרֹץ מִכָּל בָּנָיו לְכָל אַרְצוֹת יְהוּדָה וּבִנְיָמִן לְכֹל עָרֵי הַמְּצֻרוֹת וַיִּתֵּן לָהֶם הַמָּזוֹן לָרֹב וַיִּשְׁאַל הֲמוֹן נָשִׁים:

**מות אברהם וקבורתו –ישמעאל לעומת יצחק (ז-יא)**

לקטע שני רבדים: הראשון חתימת מחזור סיפורי אברהם, והשניה בחירת יצחק על פני ישמעאל.

חתימת מחזור סיפורי אברהם – מותו של אברהם חותם את מחזור הסיפורים שהחל בלדתו ועלייתו לארץ (פרקים י"א-י"ב). אברהם נפטר בגיל 175 שנה בשיבה טובה "וַיִּגְוַע וַיָּמָת אַבְרָהָם **בְּשֵׂיבָה טוֹבָה** זָקֵן וְשָׂבֵעַ וַיֵּאָסֶף אֶל עַמָּיו" (ח) הניסוח חוזר להבטחת האל בברית בין הבתרים "וְאַתָּה תָּבוֹא אֶל אֲבֹתֶיךָ בְּשָׁלוֹם תִּקָּבֵר **בְּשֵׂיבָה טוֹבָה**" (ט"ו טו). אברהם נקבר לצדה של שרה במערכת המכפלה אותה קנה מידי עפרון החיתי ובכך קנה אחיזה בארץ כנען. הוא חי בשלמות, והסימטריה הנוצרת במספר שנותיו מבטאת זאת; בגיל 75 זכה לקריאה וחי 100 שנים מתוך קרבה לאל. בגיל 100 הוליד את בנו יצחק, וחי לצדו 75 שנה.

בחירת יצחק על פני ישמעאל – הקטע עוסק בשאלה נוספת והיא מיהו יורשו של אברהם. לאברהם הרי יש שני בנים - ישמעאל ויצחק - ושניהם משתתפים בקבורתו. אם כן, מיהו מהם יורשו? ואולי שניהם יחד? הקטע שלפנינו מבקש להכריע שיצחק הוא יורשו הבלעדי של אברהם.

מצד אחד, מעלתו של ישמעאל על פני בני הפילגשים ניכרת. ישמעאל משתתף לצדו של יצחק בקבורת האב ובדומה ליצחק זוכה לכינוי 'בן' "וַיִּקְבְּרוּ אֹתוֹ יִצְחָק וְיִשְׁמָעֵאל **בָּנָיו**" (ט).

מצד שני מודגש הפער בינו לבין יצחק. הקבורה נעשית במערת המכפלה, שהיא אחוזת הקבר המשפחתית שאברהם התעקש לרכוש בכסף מלא.

אֶל מְעָרַת הַמַּכְפֵּלָה אֶל שְׂדֵה עֶפְרֹן בֶּן צֹחַר הַחִתִּי אֲשֶׁר עַל פְּנֵי מַמְרֵא: הַשָּׂדֶה אֲשֶׁר קָנָה אַבְרָהָם מֵאֵת בְּנֵי חֵת **שָׁמָּה קֻבַּר אַבְרָהָם וְשָׂרָה אִשְׁתּוֹ**: וַיְהִי אַחֲרֵי מוֹת אַבְרָהָם וַיְבָרֶךְ אֱלֹהִים אֶת יִצְחָק בְּנוֹ וַיֵּשֶׁב יִצְחָק עִם בְּאֵר לַחַי רֹאִי: (ט-יא).

אברהם נקבר לצדה של שרה (ולא הגר!). יש לשים לב ששרה זכתה בכינוי 'אשתו', ולפיכך בנה הוא היורש המרכזי (ואכן יצחק יקבר לאחר מותו לצד אברהם ושרה במערת המכפלה).

בכירותו של יצחק ניכרת בהזכרתו לפני ישמעאל למרות שהוא הבכור מלידה "וַיִּקְבְּרוּ אֹתוֹ יִצְחָק וְיִשְׁמָעֵאל בָּנָיו" (ט).

חתימת הפסקה מבהיר באופן חד משמעי שיצחק הוא הוא היורש.

"וַיְהִי אַחֲרֵי מוֹת אַבְרָהָם וַיְבָרֶךְ אֱלֹהִים אֶת יִצְחָק בְּנוֹ וַיֵּשֶׁב יִצְחָק עִם בְּאֵר לַחַי רֹאִי" (יא).

יצחק הוא הזוכה לברכת האל! רק הוא מכונה כאן בנו של אברהם, ואילו ישמעאל נעדר מן התמונה משום שהוא אינו היורש.

**ואלה תולדות – נספח ופתיחת המחזור הבא**

מחזור סיפורי אברהם נחתם במותו וקבורתו אולם האפשרות לתחום את המחזור הולכת ומתעמעמת.

בתחילה מונה התורה את צאצאי ישמעאל (יב-יח) וניתן לראות בכך נספח לסיפורי אברהם. היחידה שלאחריה (יט ואילך) פותחת ללא ספק את סיפורי יצחק, אך היא דומה בלשונה לנספח - עד שהתחושה היא שיש כאן כוונת מכוון שלא ליצור אבחנה ברורה בין תולדות אברהם לתולדות יצחק.

גם יחידה זו פועלת בשני ממדים הראשונה מבטאת את מעמדו המיוחד של ישמעאל בנו של אברהם, והשניה מדגישה כי מעמדו של יצחק עולה על מעמדו של ישמעאל, והוא הוא יורשו של אברהם וממשיך דרכו.

מעלתו של ישמעאל – עצם העובדה שהתורה דואגת למנות את צאצאי ישמעאל מלמדת כי התורה רואה בזרעו של ישמעאל ביטוי לברכת אברהם. לישמעאל 12 נשיאים שהוא מספר סמלי (טיפולוגי) לשלימות (כמו משפחת יעקב). בכך התגשמה הבטחת הקב"ה לאברהם בסיפור ברית המילה "וּלְיִשְׁמָעֵאל שְׁמַעְתִּיךָ הִנֵּה בֵּרַכְתִּי אֹתוֹ וְהִפְרֵיתִי אֹתוֹ וְהִרְבֵּיתִי אֹתוֹ בִּמְאֹד מְאֹד **שְׁנֵים עָשָׂר נְשִׂיאִם יוֹלִיד** וּנְתַתִּיו לְגוֹי גָּדוֹל" (י"ז כ). גם מניית הנשיאים דווקא יש בה הוד והדר לישמעאל ומוסיפה לכך הכותרת "וְאֵלֶּה תֹּלְדֹת יִשְׁמָעֵאל **בֶּן אַבְרָהָם**" (יב).

תורמת לכך ההקבלה בין תיאור מותו של ישמעאל לאברהם:

|  |  |
| --- | --- |
| **אברהם** | **ישמעאל** |
| (ז) ואלה ימי שני חיי אברהם אשר חי מאת שנה ושבעים שנה וחמש שנים:  (ח) ויגוע וימת אברהם  בשיבה טובה זקן ושבע  ויאסף אל עמיו: | (יז) ואלה שני חיי ישמעאל ---  מאת שנה ושלשים שנה ושבע שנים  ויגוע וימת  ------  ויאסף אל עמיו: |

על אף שיש הבדלים בין שני התיאורים, הרי שעצם ההקבלה של ישמעאל לאברהם מבטאת את הזיקה שביניהם ואת ייחודו של ישמעאל.

חתימת התיאור ממשיכה את המגמה הרואה בישמעאל כמי שזכה בברכת ה': "וַיִּשְׁכְּנוּ מֵחֲוִילָה עַד שׁוּר אֲשֶׁר עַל פְּנֵי מִצְרַיִם בֹּאֲכָה אַשּׁוּרָה עַל פְּנֵי כָל אֶחָיו נָפָל". מחנהו היה רב והשתרע (נָפָל) על מרחב עצום. התיאור "**עַל פְּנֵי כָל אֶחָיו** נָפָל" מקביל להבטחת המלאך להגר "**וְעַל פְּנֵי כָל אֶחָיו** יִשְׁכֹּן" (ט"ז יב).

ישמעאל, זכה לברכת האל, ומעמדו עולה לעין ערוך מזה של בני הפלגשים האחרים.

בכירותו של יצחק – עם כל זאת, העדפת יצחק והגדרתו כיורשו הבלעדי של אברהם ניכרת:

* בעוד שתולדות ישמעאל זוכים לשבעה פסוקים, הרי שתולדות יצחק מפרנסים פרקים ארוכים.
* תולדות ישמעאל מנוסחים כרשימה, ואילו תולדות יצחק מנוסחים בפרוזה. פירוט העלילה בדרך סיפורית מלמד שכל מה שארע בבית יצחק חשוב לתורה.
* הפתיחה המשותפת מבליטה את ההבדל:

|  |  |
| --- | --- |
| (יב) וְאֵלֶּה תֹּלְדֹת יִשְׁמָעֵאל  בֶּן אַבְרָהָם | **אֲשֶׁר יָלְדָה הָגָר הַמִּצְרִית**  **שִׁפְחַת שָׂרָה לְאַבְרָהָם:** |
| (יט) וְאֵלֶּה תּוֹלְדֹת יִצְחָק  בֶּן אַבְרָהָם | **אַבְרָהָם הוֹלִיד אֶת יִצְחָק:** |

בעוד שישמעאל מיוחס לאברהם אך גם להגר הנזכרת כאישה זרה המשועבדת לשרה גבירתה (**הַמִּצְרִית שִׁפְחַת שָׂרָה**), הרי שיצחק מיוחס פעמים לאברהם (!), וזאת כדי להדגיש את הזיקה העמוקה ביניהם וללמד כי יצחק הוא יורשו של אברהם.

**סיכום**

מותו של אברהם אבינו בשיבה טובה חותם את תולדותיו של אברהם. מחד, זכה אברהם להיות אב המון גויים וצאצאיו מבני הפלגשים ובמיוחד צאצאי ישמעאל פזורים על פני תבל, ומאידך הוא אבי האומה הישראלית, ובנו יצחק המשיך את דרכו, וצאצאיו וצאצאי צאצאיו צועדים בדרכו.

**מאגר שאלות:**

1. מה הנושא של פרק כ"ה?
2. מתי נולדו בני קטורה והפלגשים, לפי הגישה 'יש סדר למקרא'?
3. מתי נולדו בני קטורה והפלגשים, לפי הגישה 'אין מוקדם ומאוחר בתורה'?
4. מה הטענה של הסוברים שבני קטורה והפלגשים נולדו במקביל לישמעאל ויצחק?
5. מדוע נזכרו בפרק כ"ה שאר ילדי אברהם?
6. מה מלמד מבנה המעטפת של פסוקים ה-ו?
7. באילו דרכים מבחינה התורה בין יצחק לילדי קטורה והפילגשים?
8. מה הוכחנו מחוקי חמורבי 171-170?
9. מה ניתן ללמוד מרחבעם ויהושפט?
10. כיצד מתארת התורה את מותו וקבורתו של אברהם? שימו לב להקבלה לברית בין הבתרים ולמספר שנותיו?
11. מה מעמדו של ישמעאל בפרק כ"ה?
12. כיצד ניכר מעמדו המיוחד של ישמעאל בתיאור מות אברהם וקבורתו?
13. כיצד ניכרת העדפת יצחק על פני ישמעאל בתיאור מות אברהם וקבורתו?
14. כיצד ניכר מעמדו המיוחד של ישמעאל בפרשת "התולדות"?
15. כיצד ניכרת העדפת יצחק על פני ישמעאל בפרשת "התולדות"?