**אברהם - אבי המאמינים \ ד"ר (יחזקאל) חזי כהן**

**לדמותה של שרה**

**הרצאה מספר**

**לדמותה של שרה**

אשת אברהם, אמו של יצחק, הראשונה מארבע האימהות. שרה נישאה לאברהם כבר באור כשדים. היא הצטרפה למסע של תרח אשר נעצר בחרן, והמשיכה עם אברהם לכנען (בר' יא-יב). במשך שנים רבות צעדה עמו ברחבי הארץ כשקרא בשם ה'. עמו ירדה למצרים בזמן הרעב ושבה לנדוד בנאמנות גדולה לאורכה ולרוחבה של ארץ כנען (יב-יג). לצדו פעלה ברוחב לב בהכנסת האורחים (יח, ו) וילדה לו את בנו יורשו יצחק (כא). שרה היתה אישה יפה (יב, יא) ובעת שנדדו בארץ עלה החשש אצל אברהם שהחושקים בה ירצחו אותו בעבורה. לפיכך סיכמו ביניהם שלכל מקום שאליו יגיעו יציג עצמו כאחיה (כ, יג). יש הסוברים שיש אמת בטענת אברהם, ושרה אכן היתה אחותו (רש"י) או שאומצה על ידי תרח (ספייזר), ויש הסוברים שזוהי תחבולה בלבד (ראב"ע). מטרת הצגתה כאחותו היתה, ככל הנראה, שהחפצים בה ינהלו משא ומתן ממושך עם אברהם ובתוך כך הם כבר יעברו לתחנה הבאה (ספורנו). בשני מקרים המצב הסתבך, כשמלך (פרעה ואבימלך) לקח את שרה מבלי לבקש את ידה מאברהם 'אחיה' (פרקים יב; כ). בסופו של דבר האל התערב והיא ניצלה, וכך ההבטחה לזרע יכולה היתה להתגשם.

כבר בעת הצגתה הוגדרה שרה כעקרה (יא, ל). רבים סוברים כי לוט אומץ על ידי אברהם ושרה שכן אביו מת (יא, כח – על אמו לא נאמר דבר) ולשרה ולאברהם לא היו ילדים (חזקוני). בעקבות עקרותה המתמשכת הציעה למסור את הגר שפחתה המצרית, לאברהם כפילגש על מנת שתהרה לו (טז). פעולה זו מוכרת במזרח הקדום, וכך נהגה רחל (ל, ו). שרה קיותה "אוּלַי אִבָּנֶה מִמֶּנָּה" (ב), כלומר שהילד שיוולד מהגר שפחתה יחשב בנה, או שלידת הגר תגרור גם את פתיחת רחמה שלה. אולם תקוותיה נגוזו, והיא נותרה עקרה. לאורך מחזור סיפורי אברהם זכה אברהם להבטחות רבות על זרע (יב, ז; יג, יד-טז; טו), אולם רק בפרק יז, טו-טז נאמר לראשונה שהזרע המובטח יבוא גם משרה. כחלק ממתן הבשורה שוּנה שמם מאברם ושרי לאברהם ושרה, שכן החלפת השם מסמלת את השינוי העומד להתרחש – המעבר אל ההורות. פרשנים רבים טענו שהחלפת האות יו"ד באות ה"א מ– שרי ל – שרה (כמו גם שהוספת האות 'הא' לאברהם) היא מכוונת ומלאת משמעות. למשל, רש"י מצטט מדרש לפיו השם שרי מבטא שייכות ואילו שרה הוא שם כללי המסמל את היותה שרה על כלל העולם. עם זאת, נראה, שאין משמעות עצמית שונה לשמות שרי– שרה ושניהם משמרים לשון שררה (למשל: יש' לב, א) אלא רק במשקל, כדוגמת: שדי– שדה (צדוק).

הבשורה על לידת יצחק נמסרה במקרא פעמים: האחת לאברהם לבדו (יז) והשניה לאברהם ולשרה (יח). החוקרים סברו שלפנינו מקורות שונים (למשל: ספייזר), ולדעת אחרים לכל בשורה אופי שונה (גרוסמן). בפרק יח אברהם מארח שלושה אנשים המתגלים כמלאכים ואלה מבשרים לו על לידת יצחק. לשרה הנמצאת באוהל תפקיד חשוב בהכנת הלחם לכבודם והיא מקשיבה לשיחה. המלאכים-אנשים ספק מאחלים ספק מבשרים על לידת הבן, ולשמע הדברים צחקה שרה בקרבה. אז התערב ה' בשיחה וביקר אותה על חוסר אמונתה. שרה שנתפסה בקלקלתה הובכה והכחישה זאת והאל חתם בקביעה "וַיֹּאמֶר לֹא כִּי צָחָקְתְּ" (יח, טו). מוטיב הצחוק בולט בסיפור. צחוקה של שרה כמו גם צחוקו של אברהם לשמע הבשורה (יז, יט) מעידים על הפלאיות שבלידת בן בגיל מבוגר כל כך. שרה בהמשך מתארת את תמיהתם של רבים וצחוקם לנוכח הלידה לעת זקנה "צְחֹק עָשָׂה לִי אֱלֹהִים כָּל הַשֹּׁמֵעַ יִצְחַק לִי" (כא, ו), וכך הוטען שם בנם 'יצחק' במשמעות נוספת.

התורה מתמקדת בעיקר באברהם וביחסיו עם האל, אך במקרה אחד חושף המקרא את תפיסותיה של שרה ביחס לאל. שרה מייחסת את עקרותה לאל "הִנֵּה נָא עֲצָרַנִי ה' מִלֶּדֶת" (ב), אולם אין הדבר מביא אותה לכדי רפיון אלא דווקא לנקיטת פעולה (מסירת הגר בידי אברהם על מנת להיבנות ממנה), כל זאת מתוך ענווה וללא ביטחון מוחלט שמעשיה יצליחו בוודאות "אוּלַי אִבָּנֶה מִמֶּנָּה" (טז, ב).

יחסי אברהם ושרה היו טובים. על אף ששרה היתה עקרה במשך שנים רבות אברהם לא לקח אחרת על פניה, אף שבדרך הטבע התאווה לבנים (רמב"ן טז, ב). היוזמה ללקיחת הגר באה מאת שרה, ואברהם קיבל את הצעתה "וַיִּשְׁמַע אַבְרָם לְקוֹל שָׂרָי" (טז, ב). כאמור, שרה ואברהם שיתפו פעולה בנדודיהם כשהציגה אותו כאחיה. יחס חם ניתן לראות באופן שהם מתארים את בעיית הפוריות שלהם לעת זקנתם, כשכל אחד מקדים את חסרונו לזה של האחר: אברהם אומר "הַלְּבֶן מֵאָה שָׁנָה יִוָּלֵד, וְאִם שָׂרָה הֲבַת תִּשְׁעִים שָׁנָה תֵּלֵד" (יז, יז); ושרה אומרת "אַחֲרֵי בְלֹתִי הָיְתָה לִּי עֶדְנָה, וַאדֹנִי זָקֵן" (יח, יב). גם בעת מותה הבליט הכתוב את כאבו של אברהם "וַיָּבֹא אַבְרָהָם לִסְפֹּד לְשָׂרָה וְלִבְכֹּתָהּ" (כג, ב).

עם זאת, עימות חריף התפתח בין שרה לאברהם סביב מעמדם של הגר וישמעאל. שרה שדאגה למעמדה כגבירה ולמעמדו של יצחק כיורשו של אברהם, פעלה בשני מקרים כנגד הגר וישמעאל, למורת רוחו של אברהם. שרה נתנה את הגר שפחתה לאברהם על מנת שתלד לו ילד ושרה תיבנה ממנה (ראו לעיל). אולם כשהגר הרתה היא התנשאה על גבירתה. לנוכח המצב פנתה שרה לאברהם בטרוניה חריפה מאוד (טז, ה). ככל הנראה היא מבינה שאינה יכולה לפגוע בהגר, משום שהיא נושאת ברחמה את בנו של אברהם, ולפיכך דרשה ממנו לפעול בנידון. שרה הדגישה את השתדלותה למענו ותלתה באברהם את התנהגותה של הגר. למרות זאת, אברהם תמך בשרה בשפה רפה בלבד; הוא אמנם אפשר לה לפעול כנגדה אך אינו פועל בעצמו. שרה מענה, כלומר משעבדת, את הגר (ראו: שמ' א, יא; דב' כו, ו) ומחזירה אותה למעמד של שפחה. יש שראו כאן סיפור ביקורת על מעשי שרה ואברהם (הרמב"ן; הרד"ק; ליבוביץ). לדעת הרמב"ן, לשרה אחריות ישירה ולאברהם אחריות עקיפה על שאפשר לה לפעול כך. הרמב"ן, נאמן לגישתו, "כל מה שאירע לאבות סימן לבנים" (ראו ערך: אברהם), זיהה קשר פנימי בין מעשי האבות והאימהות למצבו של עם ישראל – וראה בשעבוד מצרים עונש הערוך על פי הכלל 'מידה כנגד מידה': כשם ששרה (ואברהם) עינתה את הגר המצרית, כך יענו המצרים את הישראלים. כנגד זאת, רבים שללו עמדה זו ולא ראו כאן כל ביקורת על מעשי שרה (רבינו חננאל; וינפלד; ג"ח כהן). לשיטתם הגר היא שחטאה ושברה את המוסכמות – "תַּחַת שָׁלוֹשׁ רָגְזָה אֶרֶץ וְתַחַת אַרְבַּע לֹא תוּכַל שְׂאֵת... וְשִׁפְחָה כִּי תִירַשׁ גְּבִרְתָּהּ" (משלי ל, כא-כג), ונענשה כראוי לה. הגר שפחת שרה הקלה ראש בגבירתה וזו שעבדה אותה מחדש. הוראת המלאך להגר לשוב ולהתענות תחת ידה מלמדת, לדעתם, כי שרה פעלה כראוי. סוגיה זו זכתה לדיון מחודש עם גילויי חוקים מקבילים במזרח הקדום. מחוקים ותעודות קדומות (למשל: חמורבי, 145– 146) עולה כי גבירה רשאית לשעבד את אמתה אם זו פגעה במעמדה. יש שלמדו מכאן כי שרה נהגה כחוק (ג"ח כהן), אך ניתן לטעון שהמקרא מבקר את שרה ואברהם על שפעלו כפי המקובל בימי קדם אך לא לפנים משורת הדין כראוי לבית אברהם.

לאחר לידת יצחק וגמילתו דרשה שרה את גירוש הגר וישמעאל, זאת לאחר שראתה את ישמעאל מצחק (כא, ט). חכמי ישראל שנדרשו לסוגיה זו פירשו את המילה 'מצחק' כשלילית ביותר: שפיכות דמים, ניאוף או עבודה זרה (תוספתא, סוטה (ליברמן), פרק ו הלכה ו). הם סברו כי ישמעאל לקה בפשע חמור ועל כן הודח מבית אברהם. יש מן החדשים שטענו שהמדובר במעשה מיני בלתי ראוי, מעשה המשמש בספר בראשית סיבה להדחה ולדחיה (פליישמן). לעומתם היו שפירשו את המונח 'מצחק' במובן של השתעשעות ועשיית מעשה נערות (רס"ג; רשב"ם), וחלק אף סברו שישמעאל לעג ליצחק, ותו לא (רד"ק). לפי גישה זו (שאין המדובר בחטא קשה) יש לומר ששרה ביקשה לפעול לכך שיצחק יהיה יורשו הבלעדי של אברהם ולשם כך דרשה ממנו לגרש את האמה ובנה בעודו חי. נוהג דומה, אך לא זהה, הוזכר בחוקי חמורבי (פליישמן). אברהם התנגד לדרישתה משום שראה בו בנו (כא, יא), ורק בעקבות התערבות ה' נאלץ אברהם לשמוע בקולה. ישמעאל גוּרש ויצחק נותר יורשו היחיד. בסיפור זה אין כל ביקורת על מעשיה של שרה והיא אף זכתה לגיבוי מצד האל.

עם מותה בגיל מאה ועשרים ושבע פעל אברהם לקניית מערת קבורה מידי עפרון החתי בקרית ארבע (כג). אברהם דחה הצעה לקוברה באחוזת עפרון בחינם ודרש לקנות מידיו את המערה והשדה על מנת להפוך אותה לאחוזת קבר משפחתית. כך קנה אברהם קרקע בארץ המובטחת והידק את אחיזתו בה ולו באופן חלקי וסמלי. לאחר מותה פעל אברהם למצוא כלה ליצחק על מנת להעביר את השרביט לדור הבא. אהבתו של יצחק לשרה אמו ניכרת בסיפור נשואיו לרבקה. יצחק הכניס את רבקה לאוהלה של שרה ובכך ניחם על אמו "וַיְבִאֶהָ יִצְחָק הָאֹהֱלָה שָׂרָה אִמּוֹ וַיִּקַּח אֶת רִבְקָה וַתְּהִי לוֹ לְאִשָּׁה וַיֶּאֱהָבֶהָ וַיִּנָּחֵם יִצְחָק אַחֲרֵי אִמּוֹ" (כד, סז). יתכן כי את התיאור "וַיֵּצֵא יִצְחָק לָשׂוּחַ בַּשָּׂדֶה" (כד, סג) ניתן לפרש כבכי וצער על אמו (וכך משמעות הפועל שו"ח במקומות אחרים – למשל: תהלים, קמב, ג).

בספר בראשית נזכרה שרה עוד ברשימות היוחסין של ישמעאל: "וְאֵלֶּה תֹּלְדֹת יִשְׁמָעֵאל בֶּן אַבְרָהָם אֲשֶׁר יָלְדָה הָגָר הַמִּצְרִית שִׁפְחַת שָׂרָה לְאַבְרָהָם" (כה, יב). זאת על מנת להבליט את מעמדו הנמוך של ישמעאל. היא נזכרת גם בדברי נכדה יעקב המנמק את דרישתו להיקבר באחוזת הקבר המשפחתית במערת המכפלה (מט, לא). שרה אינה נזכרת בספרות הנ"ך אלא פעם אחת "הַבִּיטוּ אֶל אַבְרָהָם אֲבִיכֶם וְאֶל שָׂרָה תְּחוֹלֶלְכֶם כִּי אֶחָד קְרָאתִיו וַאֲבָרְכֵהוּ וְאַרְבֵּהוּ" (ישעיהו, נא, ב). בפסוק זה שרה מתוארת כאם האומה וכמי שילדה אותה.

**שאלות עיון:**

יד ביד צעדה שרה עם אברהם. יצאה עמו מאור כשדים, התהלכה עמו בארץ המובטחת, ילדה לו את יצחק עד למותה וקבורתה במערת המכפלה.

ההרצאה שלפניכם היא נסיון לסכם את פועלה של שרה, על מנת לקבל תמונה כוללת של דמותה המופלאה.

מרבית הפרטים בהרצאה נזכרו בהרצאות הקודמות, ובשאלות העיון אתרכז רק בפרטים שהתחדשו בהרצאה זו.

1. מה המחלוקת ביחס לטענת שרה שהיא אחותו של אברהם?
2. מה יחסה של שרה לאלוהים בהקשר לעקרותה? והאם הפכה פאסיבית בעקבות זאת?
3. מה למד הרמב"ן מן העובדה שאברהם לא יזם לקיחת אישה על פני שרה על אף שהיתה עקרה?
4. כיצד באה לידי ביטוי אהבתו של יצחק לשרה אמו?
5. מה משמעות התיאור "וַיֵּצֵא יִצְחָק לָשׂוּחַ בַּשָּׂדֶה" (כ"ד סג)?
6. כיצד מוצגת שרה בפסוק "הַבִּיטוּ אֶל אַבְרָהָם אֲבִיכֶם וְאֶל שָׂרָה תְּחוֹלֶלְכֶם כִּי אֶחָד קְרָאתִיו וַאֲבָרְכֵהוּ וְאַרְבֵּהוּ" (ישעיהו, נא, ב)?
7. מה התחדש בהבטחה בי"ז 16-15?
8. האם יש משמעות המעבר מהשם שרי לשם שרה? מה הדעות השונות בענין? וכיצד הסביר רש"י את השינוי?
9. מה מבטא מוטיב הצחוק בסיפורים על לידת יצחק?
10. מה הראיות ליחסים הטובים בין אברהם לשרה?