**הנגדה בין אברהם ללוט בסיפור ביקורי המלאכים**

**לפני קריאת ההרצאה, יש לקרא את בראשית פרקים יח-יט המובאים לפניכם!**

**סיפור ביקורי המלאכים אצל אברהם ובסדום (בר' יח-יט)**

**פרק יח א** וַיֵּרָא אֵלָיו יְהוָה, בְּאֵלֹנֵי מַמְרֵא; וְהוּא יֹשֵׁב פֶּתַח-הָאֹהֶל, כְּחֹם הַיּוֹם.  **ב** וַיִּשָּׂא עֵינָיו, וַיַּרְא, וְהִנֵּה שְׁלֹשָׁה אֲנָשִׁים, נִצָּבִים עָלָיו; וַיַּרְא, וַיָּרָץ לִקְרָאתָם מִפֶּתַח הָאֹהֶל, וַיִּשְׁתַּחוּ, אָרְצָה.  **ג** וַיֹּאמַר:  אֲדֹנָי, אִם-נָא מָצָאתִי חֵן בְּעֵינֶיךָ--אַל-נָא תַעֲבֹר, מֵעַל עַבְדֶּךָ.  **ד** יֻקַּח-נָא מְעַט-מַיִם, וְרַחֲצוּ רַגְלֵיכֶם; וְהִשָּׁעֲנוּ, תַּחַת הָעֵץ.  **ה** וְאֶקְחָה פַת-לֶחֶם וְסַעֲדוּ לִבְּכֶם, אַחַר תַּעֲבֹרוּ--כִּי-עַל-כֵּן עֲבַרְתֶּם, עַל-עַבְדְּכֶם; וַיֹּאמְרוּ, כֵּן תַּעֲשֶׂה כַּאֲשֶׁר דִּבַּרְתָּ.  **ו** וַיְמַהֵר אַבְרָהָם הָאֹהֱלָה, אֶל-שָׂרָה; וַיֹּאמֶר, מַהֲרִי שְׁלֹשׁ סְאִים קֶמַח סֹלֶת--לוּשִׁי, וַעֲשִׂי עֻגוֹת.  **ז** וְאֶל-הַבָּקָר, רָץ אַבְרָהָם; וַיִּקַּח בֶּן-בָּקָר רַךְ וָטוֹב, וַיִּתֵּן אֶל-הַנַּעַר, וַיְמַהֵר, לַעֲשׂוֹת אֹתוֹ.  **ח** וַיִּקַּח חֶמְאָה וְחָלָב, וּבֶן-הַבָּקָר אֲשֶׁר עָשָׂה, וַיִּתֵּן, לִפְנֵיהֶם; וְהוּא-עֹמֵד עֲלֵיהֶם תַּחַת הָעֵץ, וַיֹּאכֵלוּ.  **ט** וַיֹּאמְרוּ אֵלָיו, אַיֵּה שָׂרָה אִשְׁתֶּךָ; וַיֹּאמֶר, הִנֵּה בָאֹהֶל.  **י** וַיֹּאמֶר, שׁוֹב אָשׁוּב אֵלֶיךָ כָּעֵת חַיָּה, וְהִנֵּה-בֵן, לְשָׂרָה אִשְׁתֶּךָ; וְשָׂרָה שֹׁמַעַת פֶּתַח הָאֹהֶל, וְהוּא אַחֲרָיו.  **יא** וְאַבְרָהָם וְשָׂרָה זְקֵנִים, בָּאִים בַּיָּמִים; חָדַל לִהְיוֹת לְשָׂרָה, אֹרַח כַּנָּשִׁים.  **יב** וַתִּצְחַק שָׂרָה, בְּקִרְבָּהּ לֵאמֹר:  אַחֲרֵי בְלֹתִי הָיְתָה-לִּי עֶדְנָה, וַאדֹנִי זָקֵן.  **יג** וַיֹּאמֶר יְהוָה, אֶל-אַבְרָהָם:  לָמָּה זֶּה צָחֲקָה שָׂרָה לֵאמֹר, הַאַף אֻמְנָם אֵלֵד--וַאֲנִי זָקַנְתִּי.  **יד** הֲיִפָּלֵא מֵיְהוָה, דָּבָר; לַמּוֹעֵד אָשׁוּב אֵלֶיךָ, כָּעֵת חַיָּה--וּלְשָׂרָה בֵן.  **טו** וַתְּכַחֵשׁ שָׂרָה לֵאמֹר לֹא צָחַקְתִּי, כִּי יָרֵאָה; וַיֹּאמֶר לֹא, כִּי צָחָקְתְּ.  **טז** וַיָּקֻמוּ מִשָּׁם הָאֲנָשִׁים, וַיַּשְׁקִפוּ עַל-פְּנֵי סְדֹם; וְאַבְרָהָם--הֹלֵךְ עִמָּם, לְשַׁלְּחָם.  **יז** וַיהוָה, אָמָר:  הַמְכַסֶּה אֲנִי מֵאַבְרָהָם, אֲשֶׁר אֲנִי עֹשֶׂה.  **יח** וְאַבְרָהָם--הָיוֹ יִהְיֶה לְגוֹי גָּדוֹל, וְעָצוּם; וְנִבְרְכוּ-בוֹ--כֹּל, גּוֹיֵי הָאָרֶץ.  **יט** כִּי יְדַעְתִּיו, לְמַעַן אֲשֶׁר יְצַוֶּה אֶת-בָּנָיו וְאֶת-בֵּיתוֹ אַחֲרָיו, וְשָׁמְרוּ דֶּרֶךְ יְהוָה, לַעֲשׂוֹת צְדָקָה וּמִשְׁפָּט--לְמַעַן, הָבִיא יְהוָה עַל-אַבְרָהָם, אֵת אֲשֶׁר-דִּבֶּר, עָלָיו.  **כ** וַיֹּאמֶר יְהוָה, זַעֲקַת סְדֹם וַעֲמֹרָה כִּי-רָבָּה; וְחַטָּאתָם--כִּי כָבְדָה, מְאֹד.  **כא** אֵרְדָה-נָּא וְאֶרְאֶה, הַכְּצַעֲקָתָהּ הַבָּאָה אֵלַי עָשׂוּ כָּלָה; וְאִם-לֹא, אֵדָעָה.  **כב** וַיִּפְנוּ מִשָּׁם הָאֲנָשִׁים, וַיֵּלְכוּ סְדֹמָה; וְאַבְרָהָם--עוֹדֶנּוּ עֹמֵד, לִפְנֵי יְהוָה.  **כג** וַיִּגַּשׁ אַבְרָהָם, וַיֹּאמַר:  הַאַף תִּסְפֶּה, צַדִּיק עִם-רָשָׁע.  **כד** אוּלַי יֵשׁ חֲמִשִּׁים צַדִּיקִם, בְּתוֹךְ הָעִיר; הַאַף תִּסְפֶּה וְלֹא-תִשָּׂא לַמָּקוֹם, לְמַעַן חֲמִשִּׁים הַצַּדִּיקִם אֲשֶׁר בְּקִרְבָּהּ.  **כה** חָלִלָה לְּךָ מֵעֲשֹׂת כַּדָּבָר הַזֶּה, לְהָמִית צַדִּיק עִם-רָשָׁע, וְהָיָה כַצַּדִּיק, כָּרָשָׁע; חָלִלָה לָּךְ--הֲשֹׁפֵט כָּל-הָאָרֶץ, לֹא יַעֲשֶׂה מִשְׁפָּט.  **כו** וַיֹּאמֶר יְהוָה, אִם-אֶמְצָא בִסְדֹם חֲמִשִּׁים צַדִּיקִם בְּתוֹךְ הָעִיר--וְנָשָׂאתִי לְכָל-הַמָּקוֹם, בַּעֲבוּרָם.  **כז** וַיַּעַן אַבְרָהָם, וַיֹּאמַר:  הִנֵּה-נָא הוֹאַלְתִּי לְדַבֵּר אֶל-אֲדֹנָי, וְאָנֹכִי עָפָר וָאֵפֶר.  **כח** אוּלַי יַחְסְרוּן חֲמִשִּׁים הַצַּדִּיקִם, חֲמִשָּׁה--הֲתַשְׁחִית בַּחֲמִשָּׁה, אֶת-כָּל-הָעִיר; וַיֹּאמֶר, לֹא אַשְׁחִית, אִם-אֶמְצָא שָׁם, אַרְבָּעִים וַחֲמִשָּׁה.  **כט** וַיֹּסֶף עוֹד לְדַבֵּר אֵלָיו, וַיֹּאמַר, אוּלַי יִמָּצְאוּן שָׁם, אַרְבָּעִים; וַיֹּאמֶר לֹא אֶעֱשֶׂה, בַּעֲבוּר הָאַרְבָּעִים.  **ל** וַיֹּאמֶר אַל-נָא יִחַר לַאדֹנָי, וַאֲדַבֵּרָה--אוּלַי יִמָּצְאוּן שָׁם, שְׁלֹשִׁים; וַיֹּאמֶר לֹא אֶעֱשֶׂה, אִם-אֶמְצָא שָׁם שְׁלֹשִׁים.  **לא** וַיֹּאמֶר, הִנֵּה-נָא הוֹאַלְתִּי לְדַבֵּר אֶל-אֲדֹנָי--אוּלַי יִמָּצְאוּן שָׁם, עֶשְׂרִים; וַיֹּאמֶר לֹא אַשְׁחִית, בַּעֲבוּר הָעֶשְׂרִים.  **לב** וַיֹּאמֶר אַל-נָא יִחַר לַאדֹנָי, וַאֲדַבְּרָה אַךְ-הַפַּעַם--אוּלַי יִמָּצְאוּן שָׁם, עֲשָׂרָה; וַיֹּאמֶר לֹא אַשְׁחִית, בַּעֲבוּר הָעֲשָׂרָה.  **לג** וַיֵּלֶךְ יְהוָה--כַּאֲשֶׁר כִּלָּה, לְדַבֵּר אֶל-אַבְרָהָם; וְאַבְרָהָם, שָׁב לִמְקֹמוֹ.

**פרק יט א** וַיָּבֹאוּ שְׁנֵי הַמַּלְאָכִים סְדֹמָה, בָּעֶרֶב, וְלוֹט, יֹשֵׁב בְּשַׁעַר-סְדֹם; וַיַּרְא-לוֹט וַיָּקָם לִקְרָאתָם, וַיִּשְׁתַּחוּ אַפַּיִם אָרְצָה.  **ב** וַיֹּאמֶר הִנֶּה נָּא-אֲדֹנַי, סוּרוּ נָא אֶל-בֵּית עַבְדְּכֶם וְלִינוּ וְרַחֲצוּ רַגְלֵיכֶם, וְהִשְׁכַּמְתֶּם, וַהֲלַכְתֶּם לְדַרְכְּכֶם; וַיֹּאמְרוּ לֹּא, כִּי בָרְחוֹב נָלִין.  **ג** וַיִּפְצַר-בָּם מְאֹד--וַיָּסֻרוּ אֵלָיו, וַיָּבֹאוּ אֶל-בֵּיתוֹ; וַיַּעַשׂ לָהֶם מִשְׁתֶּה, וּמַצּוֹת אָפָה וַיֹּאכֵלוּ.  **ד** טֶרֶם, יִשְׁכָּבוּ, וְאַנְשֵׁי הָעִיר אַנְשֵׁי סְדֹם נָסַבּוּ עַל-הַבַּיִת, מִנַּעַר וְעַד-זָקֵן:  כָּל-הָעָם, מִקָּצֶה.  **ה** וַיִּקְרְאוּ אֶל-לוֹט וַיֹּאמְרוּ לוֹ, אַיֵּה הָאֲנָשִׁים אֲשֶׁר-בָּאוּ אֵלֶיךָ הַלָּיְלָה; הוֹצִיאֵם אֵלֵינוּ, וְנֵדְעָה אֹתָם.  **ו** וַיֵּצֵא אֲלֵהֶם לוֹט, הַפֶּתְחָה; וְהַדֶּלֶת, סָגַר אַחֲרָיו.  **ז** וַיֹּאמַר:  אַל-נָא אַחַי, תָּרֵעוּ.  **ח** הִנֵּה-נָא לִי שְׁתֵּי בָנוֹת, אֲשֶׁר לֹא-יָדְעוּ אִישׁ--אוֹצִיאָה-נָּא אֶתְהֶן אֲלֵיכֶם, וַעֲשׂוּ לָהֶן כַּטּוֹב בְּעֵינֵיכֶם; רַק לָאֲנָשִׁים הָאֵל, אַל-תַּעֲשׂוּ דָבָר, כִּי-עַל-כֵּן בָּאוּ, בְּצֵל קֹרָתִי.  **ט** וַיֹּאמְרוּ גֶּשׁ-הָלְאָה, וַיֹּאמְרוּ הָאֶחָד בָּא-לָגוּר וַיִּשְׁפֹּט שָׁפוֹט--עַתָּה, נָרַע לְךָ מֵהֶם; וַיִּפְצְרוּ בָאִישׁ בְּלוֹט מְאֹד, וַיִּגְּשׁוּ לִשְׁבֹּר הַדָּלֶת.  **י** וַיִּשְׁלְחוּ הָאֲנָשִׁים אֶת-יָדָם, וַיָּבִיאוּ אֶת-לוֹט אֲלֵיהֶם הַבָּיְתָה; וְאֶת-הַדֶּלֶת, סָגָרוּ.  **יא** וְאֶת-הָאֲנָשִׁים אֲשֶׁר-פֶּתַח הַבַּיִת, הִכּוּ בַּסַּנְוֵרִים, מִקָּטֹן, וְעַד-גָּדוֹל; וַיִּלְאוּ, לִמְצֹא הַפָּתַח.  **יב** וַיֹּאמְרוּ הָאֲנָשִׁים אֶל-לוֹט, עֹד מִי-לְךָ פֹה--חָתָן וּבָנֶיךָ וּבְנֹתֶיךָ, וְכֹל אֲשֶׁר-לְךָ בָּעִיר:  הוֹצֵא, מִן-הַמָּקוֹם.  **יג** כִּי-מַשְׁחִתִים אֲנַחְנוּ, אֶת-הַמָּקוֹם הַזֶּה:  כִּי-גָדְלָה צַעֲקָתָם אֶת-פְּנֵי יְהוָה, וַיְשַׁלְּחֵנוּ יְהוָה לְשַׁחֲתָהּ.  **יד** וַיֵּצֵא לוֹט וַיְדַבֵּר אֶל-חֲתָנָיו לֹקְחֵי בְנֹתָיו, וַיֹּאמֶר קוּמוּ צְּאוּ מִן-הַמָּקוֹם הַזֶּה, כִּי-מַשְׁחִית יְהוָה, אֶת-הָעִיר; וַיְהִי כִמְצַחֵק, בְּעֵינֵי חֲתָנָיו.  **טו** וּכְמוֹ הַשַּׁחַר עָלָה, וַיָּאִיצוּ הַמַּלְאָכִים בְּלוֹט לֵאמֹר:  קוּם קַח אֶת-אִשְׁתְּךָ וְאֶת-שְׁתֵּי בְנֹתֶיךָ, הַנִּמְצָאֹת--פֶּן-תִּסָּפֶה, בַּעֲו‍ֹן הָעִיר.  **טז** וַיִּתְמַהְמָהּ--וַיַּחֲזִיקוּ הָאֲנָשִׁים בְּיָדוֹ וּבְיַד-אִשְׁתּוֹ וּבְיַד שְׁתֵּי בְנֹתָיו, בְּחֶמְלַת יְהוָה עָלָיו; וַיֹּצִאֻהוּ וַיַּנִּחֻהוּ, מִחוּץ לָעִיר.  **יז** וַיְהִי כְהוֹצִיאָם אֹתָם הַחוּצָה, וַיֹּאמֶר הִמָּלֵט עַל-נַפְשֶׁךָ--אַל-תַּבִּיט אַחֲרֶיךָ, וְאַל-תַּעֲמֹד בְּכָל-הַכִּכָּר:  הָהָרָה הִמָּלֵט, פֶּן-תִּסָּפֶה.  **יח** וַיֹּאמֶר לוֹט, אֲלֵהֶם:  אַל-נָא, אֲדֹנָי.  **יט** הִנֵּה-נָא מָצָא עַבְדְּךָ חֵן, בְּעֵינֶיךָ, וַתַּגְדֵּל חַסְדְּךָ אֲשֶׁר עָשִׂיתָ עִמָּדִי, לְהַחֲיוֹת אֶת-נַפְשִׁי; וְאָנֹכִי, לֹא אוּכַל לְהִמָּלֵט הָהָרָה--פֶּן-תִּדְבָּקַנִי הָרָעָה, וָמַתִּי.  **כ** הִנֵּה-נָא הָעִיר הַזֹּאת קְרֹבָה, לָנוּס שָׁמָּה--וְהִוא מִצְעָר; אִמָּלְטָה נָּא שָׁמָּה, הֲלֹא מִצְעָר הִוא--וּתְחִי נַפְשִׁי.  **כא** וַיֹּאמֶר אֵלָיו--הִנֵּה נָשָׂאתִי פָנֶיךָ, גַּם לַדָּבָר הַזֶּה:  לְבִלְתִּי הָפְכִּי אֶת-הָעִיר, אֲשֶׁר דִּבַּרְתָּ.  **כב** מַהֵר, הִמָּלֵט שָׁמָּה, כִּי לֹא אוּכַל לַעֲשׂוֹת דָּבָר, עַד-בֹּאֲךָ שָׁמָּה; עַל-כֵּן קָרָא שֵׁם-הָעִיר, צוֹעַר.  **כג** הַשֶּׁמֶשׁ, יָצָא עַל-הָאָרֶץ; וְלוֹט, בָּא צֹעֲרָה.  **כד** וַיהוָה, הִמְטִיר עַל-סְדֹם וְעַל-עֲמֹרָה--גָּפְרִית וָאֵשׁ:  מֵאֵת יְהוָה, מִן-הַשָּׁמָיִם.  **כה** וַיַּהֲפֹךְ אֶת-הֶעָרִים הָאֵל, וְאֵת כָּל-הַכִּכָּר, וְאֵת כָּל-יֹשְׁבֵי הֶעָרִים, וְצֶמַח הָאֲדָמָה.  **כו** וַתַּבֵּט אִשְׁתּוֹ, מֵאַחֲרָיו; וַתְּהִי, נְצִיב מֶלַח.  **כז** וַיַּשְׁכֵּם אַבְרָהָם, בַּבֹּקֶר:  אֶל-הַמָּקוֹם--אֲשֶׁר-עָמַד שָׁם, אֶת-פְּנֵי יְהוָה.  **כח** וַיַּשְׁקֵף, עַל-פְּנֵי סְדֹם וַעֲמֹרָה, וְעַל-כָּל-פְּנֵי, אֶרֶץ הַכִּכָּר; וַיַּרְא, וְהִנֵּה עָלָה קִיטֹר הָאָרֶץ, כְּקִיטֹר, הַכִּבְשָׁן.  **כט** וַיְהִי, בְּשַׁחֵת אֱלֹהִים אֶת-עָרֵי הַכִּכָּר, וַיִּזְכֹּר אֱלֹהִים, אֶת-אַבְרָהָם; וַיְשַׁלַּח אֶת-לוֹט, מִתּוֹךְ הַהֲפֵכָה, בַּהֲפֹךְ אֶת-הֶעָרִים, אֲשֶׁר-יָשַׁב בָּהֵן לוֹט. **ל** וַיַּעַל לוֹט מִצּוֹעַר וַיֵּשֶׁב בָּהָר, וּשְׁתֵּי בְנֹתָיו עִמּוֹ, כִּי יָרֵא, לָשֶׁבֶת בְּצוֹעַר; וַיֵּשֶׁב, בַּמְּעָרָה--הוּא, וּשְׁתֵּי בְנֹתָיו.  **לא** וַתֹּאמֶר הַבְּכִירָה אֶל-הַצְּעִירָה, אָבִינוּ זָקֵן; וְאִישׁ אֵין בָּאָרֶץ לָבוֹא עָלֵינוּ, כְּדֶרֶךְ כָּל-הָאָרֶץ.  **לב** לְכָה נַשְׁקֶה אֶת-אָבִינוּ יַיִן, וְנִשְׁכְּבָה עִמּוֹ; וּנְחַיֶּה מֵאָבִינוּ, זָרַע.  **לג** וַתַּשְׁקֶיןָ אֶת-אֲבִיהֶן יַיִן, בַּלַּיְלָה הוּא; וַתָּבֹא הַבְּכִירָה וַתִּשְׁכַּב אֶת-אָבִיהָ, וְלֹא-יָדַע בְּשִׁכְבָהּ וּבְקוּמָהּ.  **לד** וַיְהִי, מִמָּחֳרָת, וַתֹּאמֶר הַבְּכִירָה אֶל-הַצְּעִירָה, הֵן-שָׁכַבְתִּי אֶמֶשׁ אֶת-אָבִי; נַשְׁקֶנּוּ יַיִן גַּם-הַלַּיְלָה, וּבֹאִי שִׁכְבִי עִמּוֹ, וּנְחַיֶּה מֵאָבִינוּ, זָרַע.  **לה** וַתַּשְׁקֶיןָ גַּם בַּלַּיְלָה הַהוּא, אֶת-אֲבִיהֶן--יָיִן; וַתָּקָם הַצְּעִירָה וַתִּשְׁכַּב עִמּוֹ, וְלֹא-יָדַע בְּשִׁכְבָהּ וּבְקֻמָהּ.  **לו** וַתַּהֲרֶיןָ שְׁתֵּי בְנוֹת-לוֹט, מֵאֲבִיהֶן.  **לז** וַתֵּלֶד הַבְּכִירָה בֵּן, וַתִּקְרָא שְׁמוֹ מוֹאָב:  הוּא אֲבִי-מוֹאָב, עַד-הַיּוֹם.  **לח** וְהַצְּעִירָה גַם-הִוא יָלְדָה בֵּן, וַתִּקְרָא שְׁמוֹ בֶּן-עַמִּי:  הוּא אֲבִי בְנֵי-עַמּוֹן, עַד-הַיּוֹם.  {ס}

**הנגדה בין אברהם ללוט בסיפור ביקורי המלאכים**

עד עתה נידונה ההנגדה בין אברהם לאנשי סדום העולה מהשוואת סיפורי ביקורי המלאכים הסמוכים. מרכיב נוסף בקומפלקס ההנגדות בין הדמויות הוא ההנגדה בין אברהם ללוט.

ניתוחנו של הסיפורים הראשונים במערך סיפורי אברהם ולוט (בר' יב: א-י; יג- יד) התמקד במגמת ההנגדה בין אברהם ללוט. אופייה של ההנגדה בין אברהם ללוט משתנה בסיפור המקיף של ביקורי המלאכים אצל אברהם ובסדום (בר' יח ויט). בפרקים אלו אברהם ולוט אינם מופיעים יחד, ואף אינם נמצאים באותו מקום. פרק יח דן באברהם ומתרחש באלוני ממרא, ופרק יט דן, כמעט כולו, בלוט ומתרחש בסדום ובסיומו במערה בעבר הירדן. למרות הנתק בין הדמויות, נקודות ההשוואה הרבות בין שני הפרקים וההקבלות במוטיבים ובמטבעות הלשון מוכיחות שמגמת ההנגדה בין אברהם ללוט ממשיכה אף בפרקים אלו.

ההקבלה הבולטת ביותר מבחינה תוכנית ולשונית בין סיפור ביקור המלאכים אצל אברהם לבין סיפור ביקור המלאכים בסדום היא בין סצינות הכנסות האורחים של אברהם (יח:א-ח) ושל לוט (יט:א-ג) בתחילת שני הסיפורים. אלכסנדר דן בפשר ההקבלה הרחבה בין שתי הסצינות:

העובדה שהפסוקים הראשונים של פרקים יח ויט מקבילים זה לזה היא גלויה לעין. אך מהו תפקידה של עובדה זו בתוך הסיפור כולו? מהי כוונתו של המחבר בכך שאברהם ולוט פועלים באופן כמעט זהה? התשובה הברורה ביותר היא שלוט מושווה לאברהם בדקדקנות[[1]](#footnote-1).

לדעתו של אלכסנדר, ההקבלות בין הסצינות יוצרות גזרה שווה בין הדמויות ומציגות את לוט כצדיק. מנגד, יש שהדגישו את ההבדלים בין תיאורי האירוח של אברהם ושל לוט וראו בכך ניסיון לערוך הנגדה ביניהם ולהמעיט בערך האירוח של לוט[[2]](#footnote-2). אך נראה שדעה זו אינה הולמת את מגמת הכתובים. הכנסת האורחים של אברהם אמנם יותר מרשימה בעושר תפריטה, אך נראה שמגמת המקרא היא להבליט באמצעות הקבלות לשוניות את הדומה בין האירוח של לוט ושל אברהם. נוסף על כך, המילה "משתה" (יט:ג) מורה על סעודה מכובדת ונתינה ברוחב לב. לכן נראה שהמקרא רוצה לשבח את לוט על הכנסת האורחים וההבדלים בין תפריטו של לוט - מצות, לזו של אברהם - עוגות, בן בקר וכו', הם תוצאה של הבדלים במועד הביקור; ביום יש זמן ואפשרות להכין סעודה גדולה הכוללת, בין השאר, עוגות, שזמן הכנתן מרובה, לעומת הלילה המאפשר רק הכנה מהירה של מצות[[3]](#footnote-3). ברם, למרות שאני מקבל את גישתו של אלכסנדר להקבלות בין שתי סצינות הכנסת האורחים, איני מקבל את מסקנתו ביחס להערכת דמותו של לוט.

ההקבלה בין הכנסת האורחים של אברהם ושל לוט היא רק חלק מהקבלה רחבה בין שתי הדמויות בסיפור המקיף של ביקורי המלאכים אצל אברהם ובסדום. פרק יח המתמקד באברהם מורכב משני חלקים עיקריים. החלק הראשון (יח:א –טו) דן בביקור המלאכים אצל אברהם והבשורה על לידת יצחק. חלקו השני של הפרק ( יח:טז-לג) דן בהודעת ה' על כוונתו לשפוט את סדום ובקשת אברהם להצילה. לשני הנושאים המרכזיים בפרק יח – נושא המשכיות הזרע והתערבות אברהם בניסיון להציל את סדום מן החורבן – ישנן מקבילות בפרק יט. נושא המשכיות הזרע חוזר בפרק יט בסיפור לידתם של עמון ומואב (יט:ל- לח). המקבילה בפרק יט לבקשתו של אברהם להציל את סדום היא בקשתו של לוט להציל את צוער (יט:יח- כג). עיון בהקבלות אלו בין שני הפרקים חושף מגמה שונה מזו המצטיירת על ידי אלכסנדר ביחס להקבלות בסצינות הכנסת האורחים.

**הנגדת צאצאים**

**לידת עמון ומואב (יט:ל- לח)**

סיפור ביקורי מלאכים אצל אברהם ובסדום (בר' יח, יט) מתייחס לצאצאי אברהם[[4]](#footnote-4) ולצאצאי לוט[[5]](#footnote-5). עובדה זו הובילה לדעה שהנושא המרכזי של מערך סיפורי אברהם ולוט הוא מקורם של עם ישראל ושל עמון ומואב[[6]](#footnote-6). לדעתנו, זו אינה המגמה העומדת במוקד מערך הסיפורים. מוקד הסיפורים הוא דמויותיהם של אברהם ולוט, וההתייחסות לצאצאיהם תורמת לעיצוב דמויותיהם של אברהם ולוט. רודין-אוברסקי סבורה שסיפור לידת עמון ומואב שולב בסיפור ביקורי המלאכים כדי "ליצור סימטריה בין קורות אברהם וקורות לוט לאחר פרידתם"[[7]](#footnote-7). לדעתנו, ההתייחסות לצאצאי לוט איננה רק לשם סימטריה מבנית בין חלקי הסיפור אלא גם תורמת להנגדה בין אברהם ללוט[[8]](#footnote-8). מגמת הנגדת הדמויות לאורך מערך סיפורי אברהם ולוט מגיעה לשיאה בסיפורי הבטחת/לידת הצאצאים.

מגמת ההשוואה בין סיפור ביקור המלאכים אצל אברהם והבטחת בן (יח:א- טו) לבין סיפור לידת עמון ומואב (יט:ל- לח) עולה לא רק נוכח הנושא המשותף של צאצאי הדמויות, אלא גם באמצעות מוטיב הזקנה החוזר בתיאורם של אברהם ולוט:

ואברהם ושרה **זקנים** באים בימים חדל להיות לשרה ארח כנשים. ותצחק שרה בקרבה לאמר אחרי בלתי היתה לי עדנה ו**אדני זקן** (יח:יא,יב)

ותאמר הבכירה אל הצעירה **אבינו** **זקן** ואיש אין בארץ לבוא עלינו כדרך כל הארץ (יט:לא)

ההקבלה באזכור מוטיב הזקנה מחדדת את ההנגדה בין אברהם ללוט. זקנת אברהם מוזכרת בתגובת הצחוק של שרה לבשורת המלאכים על לידת בן, ואילו זקנת לוט מוזכרת בתכנון הבת הבכורה לשכב עם אביה. זקנותם של אברהם ושרה מבליטה את גודל הנס בלידת יצחק, ומנגד זקנת לוט מניעה את בנותיו למעשה של גילוי עריות[[9]](#footnote-9).

הרקע ללידת צאצאי אברהם ולוט מנוגד לחלוטין. אברהם ושרה מייצגים יציבות משפחתית נפלאה המחזיקה מעמד לאורך שנים של נדודים ועקרות מתסכלת. הסיפור מבליט את צניעותה של שרה בשימת הדגש על היותה באוהל (יח:י). גיוס בני הבית באירוח המלאכים על ידי אברהם (בר' יח:ו- ז) מחזקת את תחושת המשפחתיות והחמימות. הלידה העתידית של הבן היא הבטחה אלוהית הנמסרת על ידי המלאכים המתארחים באוהלו של אברהם.

מנגד, סיפור לוט ובנותיו במערה מייצג את התפוררות הבית והמשפחה. ללוט אין אישה וגם לא בית. הוא דר במערה בהרים. לוט שערך משתה לאורחיו (יט:ג), יינו חביב עליו מאוד, והוא משתכר יומיים ברציפות. התרחשות האירועים בסיפור בלילה בתוך מערה כשלוט נמצא במצב של שכרות מסמלת את אפלות האירוע. בהיפוך מוחלט לאברהם, היודע מראש כי הוא צפוי להיפקד בבן, לוט אינו יודע שבנותיו שכבו עמו (יט:לג,לה), וספק אם אי פעם ידע, שהוא אבי הבנים שנולדו לבנותיו.

נמצא שההתייחסות לצאצאים בבראשית פרקים יח-יט אינה רק לשם מטרות אטיולוגיות (סיפור המלמד על מקור העמים), וגם לא לשם יצירת סימטרייה בין חלקי הסיפור, אלא היא מחדדת את ההנגדה בין אברהם ללוט. אמנם גורלם של אברהם ולוט, הזוכים לצאצאים, שונה מגורל סדום הנחרבת שלא נותר לה שריד ואף מנוגד לו; אך הרקע ללידת צאצאיהם של אברהם ולוט מנוגד: האחד מתוך ידיעה נבואית מראש ובמסגרת לידה נסית לבני זוג שכבר הגיעו לגיל זקונים, והשני מתוך שכרות במעשה של גלוי עריות בעקבות התפוררות המשפחה.

**שתי בקשות הצלה**

במקביל לניסיון אברהם למנוע את חורבנה של סדום ( יח:טז-לג), לוט מבקש להציל את צוער (יט:יח- כג). מעבר להקבלה התוכנית בין שתי הבקשות להציל עיר מן החורבן, הבקשות מתקשרות גם באמצעות הקבלה לשונית - המלה "נשאתי" מופיעה בתגובות לשתי הבקשות[[10]](#footnote-10). תגובה ה' לבקשת אברהם להציל את סדום היא: "אם אמצא בסדם חמשים צדיקם בתוך העיר ו**נשאתי** לכל המקום בעבורם" (יח: כו). תגובת המלאך לבקשת לוט להציל את צוער היא: "הנה **נשאתי** פניך גם לדבר הזה לבלתי הפכי את העיר אשר דברת" (יט: כא). במחקר רווחת הדעה ששתי בקשות ההצלה יוצרות הקבלה בין לוט לאברהם. לדברי המילטון: "לוט דומה לאברהם של פרק יח. ה' נעתר לבקשתו של אברהם שלא להשמיד את כל אוכלוסיית סדום אם ימצא שם גרעין של צדיקים. כאן, גם לוט מצליח לשכנע נציג אלוהי לצמצם את כוונותיו"[[11]](#footnote-11).

לדעתנו, השוואה בין שתי הבקשות מובילה למסקנה הפוכה, שההקבלה בין שתי הבקשות אינה אלא הקבלה לשם הנגדה. למרות שהבקשות דומות בתכליתן, הן שונות לחלוטין במניעיהן. בניגוד ללוט, אין אברהם נתון בסכנה כלשהי בעת בקשתו. מניעיו אלטרואיסטיים ונובעים מהרצון להציל את העיר. טענותיו הן מוסריות ועקרוניות: "האף תספה צדיק עם רשע... חללה לך מעשת כדבר הזה להמית צדיק עם רשע והיה כצדיק כרשע חללה לך השפט כל הארץ לא יעשה משפט" (יח: כג,כה). לעומת זאת, לוט פועל ממניעים אישיים:

ויאמר לוט אליהם אל נא... הנה נא מצא עבדך חן בעיניך ותגדל חסדך אשר עשית **עמדי** להחיות את **נפשי ואנכי** לא אוכל להמלט ההרה פן תדבקנ**י** הרעה ומת**י**. הנה נא העיר הזאת קרבה לנוס שמה והוא מצער אמלטה נא שמה הלא מצער הוא ותחי **נפשי** (יט:יח-כ)

דברי לוט כוללים ארבע מילים המתייחסות לעצמו: "עמדי", "אנכי" ופעמיים "נפשי". הצליל החוזר הוא סיומת גוף ראשון. כמו דברי אברהם, גם דברי לוט מביעים חששות ממוות, אך בעוד שאברהם חושש ממיתת צדיקים – "חללה לך מעשת כדבר הזה **להמית** צדיק עם רשע" (יח:כה), לוט חושש ממיתתו הוא – פן תדבקנ**י** הרעה **ומתי"** (יט:יט). אמנם גם אברהםמתייחס לעצמו בבקשתו להציל את סדום, אך עצם התייחסות זו מבליטה את הניגוד בינו לבין לוט: "ויען אברהם ויאמר הנה נא הואלתי לדבר ו**אנכי** עפר ואפר" (יח:כז). אברהם ולוט אמנם משתמשים שניהם במילה "אנכי". אך אחד ממוקד בעצמו בלבד, והשני מפחית בערכו בניסיונו להציל אחרים.

בנוסף למניעים השונים, גם הנימוקים לבקשות ההצלה שונים בתכלית, ומשקפים תפיסת עולם שונה. נימוקו של לוט להצלת צוער הוא גודלה הקטן: "הנה נא העיר הזאת קרבה לנוס שמה והִוא מצער" (יט:כ). לוט סבור שאם צוער היא עיר קטנה אז אולי לא יוקפד על ענישתה. אין נימוקו קשור לצדקתה היחסי או לאופייה השונה, אלא רק לקטנותה. לעומת זאת, נימוקו של אברהם, בהתאם לתפיסת עולמו, הוא נימוק מוסרי. טענותיו מתבססות על אפשרות הימצאותם של צדיקים בערים. אמנם המשא ומתן על מספר הצדיקים הוא כמותי, אך הוא מתבסס על טענה מוסרית. נמצא שה"הקבלה" בין הבקשות אינה אלא לשם הנגדה. השוואת הבקשות מבליטה את הניגוד בין לוט הדואג לעצמו לבין אברהם הדואג לגורל אחרים ונאבק על עקרונות הצדק והמשפט.

**זמן ביניים**

שני הסעיפים הקודמים – הנגדת צאצאים והנגדת בקשות הצלה – התמקדו בהקבלות בין חלקי הסיפור הדנים באברהם ובלוט המשמשות לצורכי הנגדה. בנוסף לאלו, ההנגדה בין אברהם ללוט מושתתת גם על הפכים המשמשים להנגדת אברהם ואנשי סדום. דוגמא אחת היא השימוש ב"זמן" התורם לא רק לעיצוב ההנגדה בין אברהם לאנשי סדום שכבר נידון, אלא גם לעיצוב ההנגדה בין אברהם ללוט. הראנו לעיל כיצד ציוני הזמן במהלך סיפור ביקורי המלאכים אצל אברהם ובסדום משקפים את אופיים המנוגד ומעשיהם המנוגדים של אברהם ואנשי סדום. אברהם, איש הצדק והמשפט, מופיע בשעות היום ולעומת זאת, אנשי סדום הרעים וחטאים לה' מאד, פועלים בלילה.

אברהם, כפי שכבר הוזכר, מופיע במהלך סיפור ביקורי המלאכים, אך ורק בשעות היום. אירוח המלאכים על ידי אברהם מתקיים בשעות חום היום (יח:א), ובפרק יט, לאחר הפיכת סדום ועמורה, מופיע אברהם בבוקר כשהוא משקיף על הכיכר החרוך (יט:כז- כח). לעומת זאת, לוט מופיע בעיקר בשעות החשיכה. אירוח המלאכים על ידי לוט מתחיל בשעות הערב (יט:א). לוט ממשיך לפעול במהלך אותו לילה עד עלות השחר (יט:טו). בקשתו להציל את צוער מקנה לו זמן נוסף והכתוב מציין שלוט מגיע לצוער עם צאת השמש (יט:כג). בנקודה זו מתרחשת הפיכתה של סדום ועמורה ואז חוזר הסיפור להתמקד באברהם (יט:כז-כח). לוט מוזכר שוב בסיפור לידת עמון ומואב (יט:ל-לח) כשהוא מופיע רק בלילה בתוך מערה[[12]](#footnote-12): "ותשקין את אביהן יין **בלילה** ההוא... ויהי ממחרת... ותשקין גם **בלילה** ההוא את אביהן יין" (יט:ל-לה). יוצא אפוא שבסיפור הרחב של ביקורי המלאכים אצל אברהם ובסדום, אברהם פועל רק בשעות היום ולוט מוזכר בעיקר בשעות החשיכה.

|  |  |  |  |
| --- | --- | --- | --- |
| **מקור** | **דמות** | **מקום** | **זמן** |
| יח | אברהם | אלוני ממרא | **חום היום** |
| יט:א-כו | לוט | סדום | **מהערב עד זריחת השמש** |
| יט:כז-כח | אברהם | אלוני ממרא | **בוקר** |
| יט:ל-לח | לוט | מערה | **לילה** |

השימוש בזמן לצורכי הנגדת אברהם ולוט מקביל במידה רבה לשימוש בזמן להנגדת אברהם ואנשי סדום. הקבלה זו יכולה להוביל למסקנה המוטעית שלוט שווה לאנשי סדום. ברם, יש לשים לב להבדל אחד חשוב ביחס לזמן פעילותו של לוט. בניגוד לאנשי סדום המוזכרים בסיפור אך ורק בשעות הלילה לוט מוזכר גם בשעות הביניים בין יום ללילה. הוא מופיע בתחילת פרק יט יושב בשער העיר בשעת ערב (יט:א) ובהמשך בעת מנוסתו הוא מופיע בעלות השחר עד הזריחה (יט:טו- כג). פרט זה יכול לרמוז למעמד הביניים של לוט. הוא אינו כולו "אור" כאברהם אך גם אינו חושך מוחלט כאנשי סדום. הופעתו בשעות הביניים, בערב ובעלות השחר, תואמת את אופיו הבינוני.

**ידיעות מנוגדות**

דוגמא נוספת בה ההנגדה בין אברהם ללוט מושתתת על מוקד הנגדה המשמש גם להנגדת אברהם ואנשי סדום היא הנגדת ידיעה. הראנו לעיל כיצד השורש יד"ע מופיע ביחס לאברהם בקונטקסט של ידיעתו של ה' את אברהם שיצווה את בניו לעשות צדקה ומשפט (יח:יט) ואילו אנשי סדום "יודעים" בסיפור רק במובן המיני (יט:ה). השורש יד"ע מופיע פעמיים ביחס ללוט בסיפור על לידת עמון ומואב (יט:ל-לח): "ולא **ידע** בשכבה ובקומה" (יט:לג, לה). שתי ההופעות של השורש יד"ע ביחס ללוט באות בהקשר מיני ולמעשה הן משחק מילים המתייחס למשמעות המינית. לוט לא ידע במובן הרגיל של להכיר בחוש או בשכל, שבנותיו ידעו אותו במובן המיני[[13]](#footnote-13). לוט שהיה מוכן להפוך את בנותיו ללא הסכמתן, לאובייקט מיני, על דרך המידה כנגד מידה, סופו להיהפך, ללא ידיעתו וללא הסכמתו לאובייקט מיני על ידי בנותיו[[14]](#footnote-14).

אין זה מקרה ששתי הופעות השורש יד"ע ביחס ללוט באות בצורת השלילה – 'לא ידע'. בכך רומז המקרא להיעדר ידיעתו באופן כללי של לוט. היעדר ידיעה של לוט מקבלת ביטוי מטפורי בשכרותו. לוט נופל קורבן למזימת בנותיו ומשתכר עד כדי אובדן חושים שני לילות ברציפות. לוט הוא שיכור שאינו מודע למתרחש סביבו[[15]](#footnote-15). בניגוד לאברהם היודע מראש על הלידה הצפויה של בנו ועל תוכנית ה' לשפוט את סדום, לוט כנראה לא יודע גם לאחר מעשה שנכדיו הם גם בניו.

1. אלכסנדר, לוט, עמ' 290. [↑](#footnote-ref-1)
2. ראה ספייזר, בראשית, עמ' 138- 139, 143, וג'יאנסון, לוט, עמ' 126. [↑](#footnote-ref-2)
3. ראה ואוטר, בראשית, עמ' 232, וטורנר, לוט, עמ' 91. [↑](#footnote-ref-3)
4. לידתו של יצחק אמנם מוזכרת רק בפרק כא, אך הבשורה על לידתו עומדת במרכז הביקור של המלאכים אצל אברהם. [↑](#footnote-ref-4)
5. כנגד דעה רווחת במחקר הדיאכרוני, גונקל, בראשית, עמ' 159, טוען שסיפור לוט ובנותיו במערה אינו נובע ממקור אחר, אלא הוא חלק אינטגרלי מהסיפור הרחב על אברהם ולוט. [↑](#footnote-ref-5)
6. ראה, למשל, גונקל, בראשית, עמ' 159, וספייזר, בראשית, עמ' 142. [↑](#footnote-ref-6)
7. רודין- אוברסקי, עד סדום, עמ' 142. ראה גם גונקל, בראשית, עמ' 159; ונהם, בראשיתII, עמ' 42, ומתיוס, בראשית, עמ' 208. [↑](#footnote-ref-7)
8. ראה המילטון, בראשית II, עמ' 51, ולטלייר, ממרא וסדום, עמ' 67, 70. [↑](#footnote-ref-8)
9. הכתוב אינו מביא הערכה מפורשת למעשה הבנות ונחלקו פרשנים בנידון. לסקירת הדעות ראה ויסמן, בנות לוט, עמ' 44- 46. ראה עוד פון ראד, בראשית, עמ' 224, המעלה אפשרות שהסיפור במקורו הוא סיפור מואבי שראה בעיין יפה את מעשה הבנות ובא להדגיש את המקורות הטהורים של עמון ומואב, ואילו עתה במסגרת הסיפור המקראי הוא מתפקד כסטירה על עמון ומואב. ראה גם וסטרמן, בראשית II, עמ' 315. [↑](#footnote-ref-9)
10. ראה ונהם, בראשית II, עמ' 41- 42. [↑](#footnote-ref-10)
11. המילטון, בראשית II, עמ' 44. ראה גם אלכסנדר, סיפורי אברהם , עמ' 210, וונהם, בראשית, עמ' 41- 42, 44. [↑](#footnote-ref-11)
12. ראה המילטון, בראשית, עמ' 52, המבליט את מוטיב החשכה המשתמעת מהתרחשות האירועים במערה בלילה. [↑](#footnote-ref-12)
13. ראה אלטר, סדום, עמ' 34. [↑](#footnote-ref-13)
14. מספר פרשנים רואים בשכיבת בנותיו של לוט עמו במערה עונש על דרך המידה כנגד מידה. ראה, למשל, יעקב, בראשית, עמ' 125; פון ראד, בראשית, עמ' 219, אופנהיימר, בראשית יח- יט, עמ' 146, אלטר, בראשית, עמ' 85, והמילטון, בראשית II, עמ' 35- 36. גישה זו כבר עלתה בפרשנות הקדומה, ראה מדרש תנחומא בובר, וירא יב, ורמב"ן, בראשית יט:ח. [↑](#footnote-ref-14)
15. על השכרות כמאפיין את אישיותו של לוט, ראה ג'יאנסון, לוט, עמ' 128. [↑](#footnote-ref-15)